MCA, Gerakan tanding kawasan majoriti Cina baru ‘jantan’

BANGI, 1 Syaaban 1442H, Isnin – Jangan beri laluan mudah untuk parti ultra kiasu bertanding di kawasan mudah menang, seperti kerusi majoriti pengundi Melayu.

Pemerhati politik, Prof Dr Ridhuan Tee Abdullah berkata, sekiranya MCA parti Cina, Gerakan parti pimpinan Cina mahu bertanding, pilihlah kawasan majoriti Cina.

“Begitu juga dengan MIC. Jangan jadi muka tak malu, awal-awal dah tuntut mahukan kerusi yang pasti menang.

“Ciri-ciri ini sudah menampakkan bahawa setia tidak ada. Memahami keadilan jauh sekali,” katanya.

Ridhuan Tee berkata, sebenarnya mudah sahaja untuk Perikatan Nasional (PN) dan Barisan Nasional (BN) menguruskan Gerakan serta MCA, sekiranya mereka bertegas.

Justeru, beliau mencabar Gerakan dan MCA untuk bertanding di kawasan majoriti Cina, dan mengalahkan parti tamak haloba, DAP pada Pilihan Raya Umum ke-15 (PRU15) nanti.

“Letakkan semua calon di kawasan majoriti Cina. Kita nak tengok kejantanan mereka, boleh menang atau tidak di kawasan majoriti Cina.

“Jika berjaya mengalahkan ultra kiasu DAP barulah jantan. Jika tidak, tidak usahkan bercakap mahu mendapat laluan ke Parlimen atau DUN,” katanya menulis di Ismaweb.net, hari ini.

Justeru, beliau mengingatkan PN dan BN supaya tidak memberi muka kepada dua parti berkenaan, meskipun atas nama berbilang kaum.

Katanya, walaupun tanpa penyertaan MCA dan Gerakan dalam gabungan itu, Malaysia masih kekal berbilang kaum.

“Kita sudah meraikan kepelbagaian ini sekian lama. Semua hak bukan Islam sudah dipenuhi, lebih daripada mencukupi.

“Cuba uji Gerakan dan MCA yang kita banggakan bagi menunjukkan BN atau PN parti berbilang kaum, dengan bertanya soalan ini.

“Apakah MCA dan Gerakan akan bersetuju jika PN atau BN menang di Pulau Pinang PRU15, Ketua Menterinya adalah dalam kalangan Melayu? Saya amat yakin akan jawapannya,” katanya.

BACA PENUH ULASAN PROF DR RIDHUAN TEE ABDULLAH MENGENAI KEDUDUKAN GERAKAN-MCA SERTA ISU LOMPAT PARTI DALAM KALANGAN AHLI PARLIMEN PKR DI KOLUMNIS ISMAWEB.NET


Agong, Permaisuri ucap takziah kepada keluarga anggota RELA

KUALA LUMPUR, 15 Safar 1445H, Jumaat – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan takziah kepada seluruh keluarga anggota Angkatan Sukarelawan Malaysia (RELA), Muhammad Noh Muhammad Isa yang meninggal dunia semalam.

Turut menzahirkan ucapan takziah ialah Raja Permaisuri Agong Tunku Azizah Aminah Maimunah Iskandariah.

Menurut catatan di laman Facebook Istana Negara, Seri Paduka berdua menzahirkan rasa dukacita dengan pemergian Allahyarham dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh,” menurut hantaran itu.

Allahyarham adalah ketua kontinjen Rela Negeri Sembilan dan dilapor rebah dipercayai akibat serangan jantung semasa melintasi pentas utama di Dataran Majlis Bandaraya Seremban sempena sambutan Hari Kebangsaan ke-66 peringkat Negeri Sembilan.

Muhammad Noh, 53, yang dikejarkan ke Hospital Tuanku Ja’afar, Negeri Sembilan disahkan meninggal dunia oleh pihak hospital. – Bernama


Singapura, Malaysia harap penyelesaian aman di Myanmar

PUTRAJAYA, 9 Syaaban 1442H, Selasa – Singapura dan Malaysia hari ini menyuarakan harapan semua pihak di Myanmar tidak bertindak terburu-buru dan mencari penyelesaian aman berhubung ketegangan yang melanda negara itu sejak rampasan kuasa tentera.

Menteri Luar Singapura, Dr Vivian Balakrishnan pada sidang media bersama dengan rakan sejawatannya Datuk Seri Hishammuddin Tun Hussein berkata, Singapura dan Malaysia menggesa semua pihak berkepentingan di Myanmar berunding dan berdialog untuk merungkai segala kekusutan.

“Malaysia dan Singapura amat bimbang dengan situasi di Myanmar. Ini adalah bencana kemanusiaan … Kami percaya keganasan terhadap orang awam tidak bersenjata satu tindakan yang tidak boleh dimaafkan,” katanya.

Bagaimanapun, Dr Balakrishnan berkata kedua-dua negara tetap berpegang pada pendirian bahawa sepatutnya tidak boleh ada campur tangan luar dalam urusan dalaman Myanmar.

“Sebagai anggota ASEAN apa yang kami termampu lakukan adalah kami sedia melakukan yang terbaik untuk menyokong rakyat Myanmar yang dirasakan bahawa mereka berhak mendapat sesuatu lebih baik,” ujarnya.

Tentera Myanmar melancarkan rampasan kuasa pada pagi 1 Februari, dan menahan Kaunselor Negara Aung San Suu Kyi, Presiden Win Myint, dan pemimpin Liga Demokratik Kebangsaan (NLD).

Junta juga mengisytiharkan perintah darurat selama setahun dan berjanji untuk “mengambil tindakan” terhadap tuduhan penipuan undi semasa pilihan raya umum 8 November, yang dimenangi NLD.

Myanmar digemparkan dengan tunjuk perasaan besar-besaran, menyaksikan lebih 2,600 orang ditahan dan 250 lagi terbunuh.

Dr Balakrishnan yang dalam rangka lawatan kerja dua hari ke Malaysia mengadakan pertemuan dengan Hishammuddin di Putrajaya pada Selasa untuk membincangkan isu kepentingan bersama selain isu serantau dan antarabangsa.

Selepas itu, beliau dijadualkan mengunjungi Perdana Menteri Tan Sri Muhyiddin Yassin di Perdana Putra pada 2.30 petang.

Dr Balakrishnan turut dijadual bertemu Menteri Kanan – Menteri Perdagangan Antarabangsa dan Industri Datuk Seri Mohamed Azmin Ali dan Menteri Pertahanan Datuk Seri Ismail Sabri Yaakob – dan, Menteri Sains, Teknologi dan Inovasi Khairy Jamaluddin. – Bernama


Kalimah Allah: PEMBELA sedia tawar khidmat pasukan peguam, kajian

BANGI, 2 Syaaban 1442H, Selasa – Pertubuhan Pembela-Pembela Islam Malaysia (PEMBELA) bersedia menawarkan khidmat pasukan peguam dan kajian mereka berhubung kes penggunaan kalimah Allah dan tiga perkataan Arab lain dalam penerbitan bahan agama Kristian bagi tujuan pembelajaran.

Hasrat yang disuarakan gabungan pertubuhan bukan kerajaan (NGO) itu susulan tindakan Kementerian Dalam Negeri (KDN) dan Kerajaan Malaysia memfailkan rayuan terhadap keputusan Mahkamah Tinggi berhubung kes ini.

Difahamkan, notis rayuan itu difailkan di Pejabat Pendaftar Mahkamah Tinggi Kuala Lumpur semalam.

Dalam notis rayuan difailkan Peguam Kanan Persekutuan Shamsul Bolhassan, ia menyatakan rayuan itu dibuat selepas tidak berpuas hati terhadap keputusan Hakim Mahkamah Tinggi, Datuk Nor Bee Ariffin pada 10 Mac lepas.

Sebelum ini, dalam keputusannya, Nor Bee memutuskan kalimah Allah boleh digunakan dalam penerbitan bahan agama Kristian bagi tujuan pembelajaran.

Selain kalimah Allah, tiga lagi perkataan yang dibenarkan dalam penerbitan bahan agama Kristian ialah Kaabah, Baitullah dan solat.

Dalam penghakimannya, Nor Bee berkata, arahan oleh KDN pada 1986 untuk tidak membenarkan penggunaan empat perkataan itu menyalahi undang-undang dan tidak rasional.

Berikutan itu, Pengerusi PEMBELA, Haji Aminuddin Yahaya meluahkan rasa syukur apabila satu lagi tuntutan daripada resolusi Persidangan NGO-NGO Islam mengenai Kes Kalimah Allah 2.0 di Kelab Sultan Sulaiman pada Ahad lalu sudah mula diambil tindakan.

Resolusi berkenaan antaranya menuntut KDN merayu terhadap keputusan kes itu ke mahkamah yang lebih tinggi dengan kadar segera.

Ia juga meminta penangguhan perlaksanaan keputusan hakim tersebut sehingga kes rayuan selesai serta mengeluarkan pekeliling baharu pengharaman penggunaan perkataan-perkataan tersebut sekiranya penangguhan itu tidak dibenarkan.

Haji Aminuddin berkata, pihaknya akan cuba berusaha untuk ‘engage’ dengan KDN bagi menjayakan agenda ini dengan penuh strategik.

“Malah, jika perlu, kita bersedia untuk menawarkan penglibatan pasukan peguam dan pasukan kajian kita untuk terlibat secara langsung atau tidak langsung untuk perkara ini.

“Ayuhlah, kita ketepikan dahulu semua sentimen dan kepentingan politik kepartian sebentar dan kita bersatu padu dalam isu ini. Kita masih belum benar-benar kalah lagi kerana masih ada ruang-ruang perundangan yang sebenarnya menjadi hak yang dijamin.

“Saya yakin, jika persidangan Ahad lalu ‘hambar’, maka pihak atasan akan berat untuk bertindak kerana kita hidup pada zaman ‘viral’ di media sosial dan akhbar massa,” katanya dalam kenyataan, hari ini.

Pada masa sama, beliau merakamkan ucapan terima kasih dan tahniah kepada rakyat marhaen melalui persatuan-persatuan dan NGO-NGO yang bersama-sama dalam isu ini – terutamanya yang terlibat secara langsung atau tidak langsung dalam persidangan kelmarin.

“Perjalanan masih jauh, perjuangan masih panjang dan penuh berliku. Ini perjuangan membela agama yang perlu dukungan dan penglibatan seluruh umat,” katanya.


Lubnan hantar pulang pelarian ke Syria

BEIRUT, 30 Rabiulawal 1444H, Khamis – Ratusan pelarian Syria meninggalkan Lubnan dan pulang ke negara asal dalam program sukarela yang dikendalikan perkhidmatan keselamatan.

Pelarian – yang kebanyakannya tinggal di Arsal – menyeberang di Al-Zamrani ke barat Qalamoun sementara yang tinggal di bandar selatan Nabatieh pulang melalui persimpangan Masnaa.

Jurucakap Agensi pelarian Pertubuhan Bangsa-Bangsa Bersatu (UNHCR), Lisa Abou Khaled memberitahu, pihaknya tidak ‘memudahkan atau mempromosikan’ program penghantaran pulang.

“Namun begitu, ribuan pelarian memilih untuk menggunakan hak mereka untuk pulang setiap tahun.

“UNHCR menyokong dan menggesa langkah menghormati hak asasi manusia pelarian untuk pulang secara bebas dan sukarela ke negara asal mereka pada masa yang mereka pilih.

“…dan selaras dengan prinsip antarabangsa mengenai kepulangan secara sukarela, bermaruah, dan selamat serta tidak melakukan paksaan,” katanya.

Pejabat Keselamatan Am Lubnan menjalankan program bagi memulangkan rakyat Syria yang menyatakan hasrat mereka untuk kembali.

Anggaran mencadangkan seramai 400 pelarian menyeberang ke Syria pada Rabu, bagaimanapun jumlahnya mungkin setinggi 700.

Menteri Hal Ehwal Sosial Lubnan, Hector Hajjar berkata, pihaknya tidak mendedahkan jumlah pelarian.

“Keputusan politik telah dibuat. Terdapat kumpulan lain dan operasi akan diteruskan,” katanya. – Agensi


Pemergian Salahuddin membekas, rakan terdekat hiba

Oleh Ainul Illia Meor Suzurudin

BANGI, 6 Muharam 1445H, Isnin – Perasaan dukacita disulami hiba mengiringi pemergian Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, yang menghembuskan nafas terakhirnya malam tadi di Hospital Sultanah Bahiyah (HSB) Alor Setar, Kedah.

Penganalisis politik yang juga salah seorang rakan terdekat Allahyarham sejak 25 tahun lalu, Shahbudin Embun mengakui Salahuddin adalah pemimpin yang sangat konsiten dengan perjuangannya.

Beliau tidak berkompromi dan sentiasa tegas dalam usaha untuk menjadikan Malaysia sebuah negara yang lebih baik.

“Sejak dia terlibat dengan politik, Allahyarham boleh dikatakan sebagai seorang gentleman politik dan sentiasa dihormati kawan dan lawan.

“Keazaman dan komitmen Allahyarham sememangnya tidak boleh dipertikaikan. Allahyarham sangat komited dalam melakukan perubahan untuk menjadikan Malaysia sebagai sebuah negara yang berintegriti, mampu mengawal segala salah laku serta penyalahgunaan kuasa.

“… dan sebagai menteri, Allahyarham telah melaksanakan tugas dengan begitu cemerlang,” katanya kepada Ismaweb.net, hari ini.

Shahbudin berkata, bagi Salahuddin, kesejahteraan rakyat khasnya bagi mereka yang miskin, sentiasa akan diberikan perhatian utama.

“Hal ini dapat dibuktikan dengan program Rahmah yang diusahakan oleh KPDN yang diketuai oleh beliau. Allahyarham sentiasa berusaha dan bekerja kuat dalam melaksanakan tugas dan amanah yang diberikan,” katanya.

Shahbudin turut menceritakan pengalaman peribadi beliau dalam menerima bakti secara langsung daripada Salahuddin semasa dalam kesusahan.

“Dalam kesibukan beliau sebagai menteri, Allahyarham sentiasa ada masa untuk menyantuni sahabat-sahabatnya yang dalam kesusahan.

“Saya sendiri dapat merasai keprihatinan Allahyarham yang sempat melawat saya pada Rabu lepas ketika saya berada di Institut Jantung Negara (IJN) untuk prosedur perubatan jantung saya yang kritikal.

“Bantuan daripadanya membantu mempercepat proses meletakkan sten dalam jantung saya,” katanya.

Pada kesempatan sama, Shahbudin mengucapkan takziah kepada keluarga Salahuddin.

“Kepada ahli keluarga Allahyarham, bertabahlah dengan segala yang berlaku. Semoga Allah melimpahi rahmah dan keampunan buatmu sahabat sejatiku. Al-Fatihah,” katanya.

Salahuddin yang juga Ahli Parlimen Pulai dan Ahli Dewan Undangan Negeri (ADUN) Simpang Jeram meninggal dunia jam 9.23 malam tadi di HSB Alor Setar, Kedah.

Jumaat lalu, beliau yang juga Timbalan Presiden Parti Amanah Negara (Amanah) dikejarkan ke HSB pada jam 10.15 malam selepas mengalami muntah-muntah sebelum disahkan mengalami pendarahan otak oleh doktor pakar.

Allahyarham kemudian menjalani pembedahan pada hari Sabtu dan dilaporkan berada dalam keadaan stabil, namun ditidurkan dan dipantau rapi di Unit Rawatan Rapi (ICU).


Ketua tentera Sudan sedia tamatkan konflik

KHARTOUM, 22 Zulkaedah 1444H, Ahad – Ketua tentera Sudan, Abdel Fattah al-Burhan berkata bahawa beliau menyokong sebarang penyelesaian untuk menamatkan konflik ketenteraan semasa di negara itu, lapor Anadolu Agency.

“Kerajaan menyokong sebarang penyelesaian yang menamatkan perang yang dilancarkan oleh militia pemberontak dengan bantuan tentera upahan asing, dan mengembalikan ketenangan kepada rakyat Sudan,” kata Abdel Fattah semasa panggilan telefon dengan Presiden Comoran dan Pengerusi Kesatuan Afrika, Azali Assoumani, seperti yang dipetik dalam satu kenyataan oleh Majlis Berdaulat Sudan yang memerintah.

Menurut kenyataan itu, perbincangan antara kedua-dua pemimpin berkenaan menjurus ke arah usaha Arab Saudi untuk menyelesaikan konflik di Sudan.

Assoumani, bagi pihaknya, menggariskan keperluan untuk menggunakan penyelesaian Afrika bagi mengembalikan keamanan di Sudan, menurut kenyataan itu.

Hampir 1,000 orang terbunuh dan beribu-ribu cedera dalam pertempuran antara tentera dan kumpulan separa tentera Rapid Support Forces (RSF) sejak 15 April, menurut pegawai perubatan.

Gencatan senjata satu hari antara tentera dan RSF berkuat kuasa di Sudan pada hari Sabtu berikutan pengantaraan dari Arab Saudi dan Amerika Syarikat.

Perjanjian gencatan senjata sebelum ini antara kedua-dua pihak yang berperang sudah berulang kali dilanggar, dengan kedua-duanya saling menuduh satu sama lain atas pelanggaran tersebut.

Perselisihan pendapat sejak beberapa bulan kebelakangan ini antara tentera dan RSF, mengenai integrasi kumpulan separa tentera ke dalam angkatan tentera, telah mencetuskan syarat utama perjanjian peralihan Sudan dengan kumpulan politik.

Sudan tidak mempunyai kerajaan yang berfungsi sejak Oktober 2021, apabila tentera memecat kerajaan peralihan Perdana Menteri, Abdalla Hamdok dan mengisytiharkan darurat dalam satu tindakan yang dikecam oleh kuasa politik sebagai rampasan kuasa.

Tempoh peralihan Sudan, yang bermula pada Ogos 2019 selepas penyingkiran Presiden Omar al-Bashir, dijadualkan berakhir dengan pilihan raya pada awal 2024. – Agensi


Isu air: P.Pinang diberi ingatan terakhir tak campur urusan Kedah

ALOR SETAR, 23 Ramadan 1442H, Rabu – Kerajaan negeri Kedah memberi peringatan terakhir kepada Pulau Pinang supaya tidak mencampuri urusan dalaman negeri ini terutama berhubung isu kawasan tadahan air di Hutan Simpan Ulu Muda.

Menteri Besar Muhammad Sanusi Md Nor berkata Kedah adalah negeri berdaulat, mempunyai wilayah yang ditadbir Sultan dan kerajaan serta berpegang kepada Undang-undang Tubuh Negeri.

“Saya hendak nasihat Perbadanan Bekalan Air Pulau Pinang (PBAPP), jangan suka-suka campur tangan dalam wilayah Kedah, Ulu Muda adalah tanah Kedah,” katanya kepada pemberita selepas mempengerusikan Mesyuarat Exco di sini hari ini.

Beliau mengulas tindakan PBAPP yang mencadangkan penubuhan Lembaga Lembangan Ulu Muda (LLUM) untuk melindungi tadahan air di Empangan Muda, Pedu serta Ahning, yang antaranya menuntut supaya semua aktiviti pembalakan di Ulu Muda diharamkan.

Cadangan itu dikemukakan Ketua Pegawai Eksekutif PBAPP Datuk Jaseni Maidinsa sebagai reaksi kepada Kementerian Alam Sekitar dan Air (KASA) yang mahu menubuhkan Lembaga Lembangan Sungai Muda (LLSM), sebagai jalan untuk menyelesaikan pertelingkahan antara Kedah dan Pulau Pinang ke atas Sungai Muda berhubung isu bekalan air.

Muhammad Sanusi berkata cadangan KASA untuk menubuhkan LLSM adalah untuk mengawal selia Sungai Muda selari dengan peruntukan Perlembagaan Persekutuan, merujuk kepada kawasan antara Kampung Sungai Muda di Pantai Perai sehingga ke muara laut sahaja.

“Tapi LLUM hendak ambil kira sampai ke Ulu Muda, dalam kawasan Kedah… PBAPP kerap menyentuh tentang Ulu Muda, ini menunjukkan tanda Pulau Pinang bergantung sepenuhnya kepada sumber air mentah daripada Kedah, tapi dalam masa sama enggan bayar (caj air mentah) apabila kita buat tuntutan.

“Kalau hendak kita ambil kira isu air berasal daripada Kedah untuk kepentingan Pulau Pinang, sila buat bayaran seperti mana Syarikat Air Darul Aman (SADA) membuat bayaran kepada Lembaga Sumber Air Negeri Kedah (LSANK),” katanya.

Dalam pada itu Muhammad Sanusi memberitahu KASA sudah meluluskan pembinaan dua daripada 14 Takungan Air Pinggiran Sungai (TAPS) untuk menakung lebihan air di Sungai Muda, seperti yang diumumkan kerajaan negeri Kedah baru-baru ini.

“TAPS sedang berjalan, kita akan terus laksanakan (projek ini)… kalau lulus semua (14) sekali gus pun tidak sempat hendak buat, jadi eloklah lulus dua dulu,” katanya.

Projek yang mendapat peruntukan daripada KASA itu bertujuan meningkatkan bekalan air di Kedah dan menstabilkan paras air di sungai tersebut ketika musim kemarau. – Bernama


31 Ahli Parlimen UMNO, BN sokong kerajaan PN teruskan pentadbiran

KUALA LUMPUR, 27 Zulhijjah 1442H, Jumaat – Seramai 31 Ahli Parlimen daripada UMNO dan Barisan Nasional (BN) hari ini menyatakan pendirian untuk terus bersama serta menyokong kerajaan Perikatan Nasional (PN) bagi meneruskan pentadbirannya.

Timbalan Perdana Menteri Datuk Seri Ismail Sabri Yaakob berkata semua Ahli Parlimen terbabit berpendirian supaya keabsahan kerajaan hari ini, di bawah pimpinan Perdana Menteri Tan Sri Muhyiddin Yassin akan ditentukan oleh wakil rakyat menerusi usul undi percaya yang dijadual dibentangkan di Parlimen September nanti.

“Yang di-Pertuan Agong (Al-Sultan Abdullah Ri’ayatuddin Al-Mustafa Billah Shah) telah beri perkenan supaya satu usul undi percaya dibentangkan di dalam Parlimen dan Ahli Parlimen boleh tentukan pendirian sokong atau tidak usul tersebut.

“Jelas bahawa Yang di-Pertuan Agong mahu supaya Parlimen diadakan, sidang diadakan dan penentuan sama ada kerajaan hari ini masih terus boleh berfungsi selepas September yang akan ditentukan oleh Ahli-ahli Parlimen,” katanya dalam sidang media yang dihadiri 21 Ahli Parlimen UMNO dan BN di Menara Dewan Bandaraya Kuala Lumpur di sini hari ini.

Seramai 10 lagi Ahli Parlimen yang menyokong kerajaan hari ini untuk meneruskan pentabdiran tidak hadir kerana urusan tugas. – Bernama


Tak wujud 2 kem dalam UMNO

KUALA LUMPUR, 2 Zulhijjah 1443H, Sabtu – Perdana Menteri, Datuk Seri Ismail Sabri Yaakob hari ini menafikan dakwaan wujudnya dua kem dalam UMNO.

Beliau yang juga Naib Presiden UMNO menegaskan, hanya ada satu kumpulan yang mengetuai pucuk pimpinan parti itu.

“Tiada kem dalam UMNO…hanya ada satu kem dalam UMNO,” katanya kepada pemberita ketika ditanya dakwaan bahawa UMNO kini mempunyai dua kem susulan pendedahan Ahli Parlimen Pasir Salak Datuk Seri Tajuddin Abdul Rahman mengenai isu dalaman UMNO sebelum ini.

Mengenai desakan beberapa pihak untuk kerajaan menarik semula lantikan Tajuddin sebagai Duta Besar Malaysia ke Indonesia, Perdana Menteri meminta agar keputusan pelantikan itu tidak dipersoalkan.

Tegasnya, pelantikan Tajuddin bagi jawatan itu sudah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Itu (lantikan Tajuddin) sudah diluluskan Kabinet dan diserah pada Agong… dah dapat perkenan (Agong). Sepatutnya dah serah watikah…tapi Agong gering waktu nak serah (watikah)..tapi lepas ni akan diserahkan.

“Jangan kita persoalkan kuasa Agong pula. Agong dah perkenan, (takkan) kita (kerajaan) pula nak tarik balik,” katanya.

Baru-baru ini, UMNO menjadi perhatian umum selepas Tajuddin membuat pendedahan mengenai isu dalam parti termasuk soal menyokong Ketua Pembangkang Datuk Seri Anuar Ibrahim sebagai Perdana Menteri.

Dalam pada itu, Ismail Sabri berkata, UMNO masih menunggu keputusan Jabatan Pendaftaran Pertubuhan Malaysia (RoS) untuk meluluskan pindaan perlembagaan parti itu sehingga 16 Julai ini.

Pada Mei lepas, UMNO sebulat suara meluluskan Pindaan Perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum memberi ruang kepada ahli untuk memfokus kepada gerak kerja pilihan raya. – Bernama


24 maut nahas bas di Maghribi

RABAT, 20 Muharam 1445H, Isnin – Sekurang-kurangnya 24 orang maut selepas sebuah bas mini terbabas di Azilal, Maghribi pada Ahad.

Menurut pihak berkuasa tempatan, kemalangan itu berlaku apabila bas mini yang membawa penumpang ke pasar mingguan di bandar Demnate terbalik di selekoh.

Pihak berkuasa telah membuka siasatan bagi mengenal pasti punca kemalangan.

Nahas itu berlaku selepas kejadian sama pada Ogos tahun lalu menyebabkan 23 orang terbunuh di timur bandar Casablanca.

Pada 2015, di wilayah barat daya Tan-Tan, 33 orang – kebanyakannya pelajar sekolah – maut selepas bas dinaiki mereka terbakar apabila bertembung dengan sebuah treler ketika pulang daripada acara sukan.

Kemalangan membabitkan atlet muda itu adalah yang paling dasyat di Maghribi sejak 2012 apabila sebuah bas terjunam ke dalam gaung mengorbankan 42 orang penumpang. – Agensi


Negara minoriti Islam perlu contohi Malaysia: Idris

ABU DHABI, 9 Syawal 1443H, Selasa –   Amalan toleransi dan muhibah yang telah lama dilaksanakan Malaysia diharap menjadi panduan kepada dunia Islam ketika ini untuk menyatupadukan ummah.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata sudah tiba masanya negara yang penduduknya minoriti beragama Islam mengikuti Malaysia untuk hidup aman damai bersama kaum muhibah dengan berpaksikan Islam sebagai agama rasmi.

Idris berkata, negara yang majoriti penduduk beragama Islam lazimnya boleh bertoleransi dengan kaum lain namun sebaliknya pula berlaku jika penduduk Islam adalah minoriti dalam sesebuah negara.

”Asas-asas yang telah kita bina di Malaysia, kita harap negara lain juga dapat ikut termasuklah dalam kalangan negara yang majoritinya penduduknya terdiri daripada bukan Islam supaya mereka juga meniru bagaimana sikap toleransi sikap yang harmoni yang wujud.

“Malahan apabila kita meletakkan konsep Keluarga Malaysia, keluarga sejahtera yang menggambarkan itulah realiti yang kita ada di negara kita ketika ini,” katanya selepas berakhirnya persidangan Majlis Komuniti Islam Sedunia berlangsung dari 8 hingga 9 Mei di Abu Dhabi, Emiriah Arab Bersatu.

Idris berkata, konsep yang telah lama diamalkan Malaysia iaitu melaksana dan menterjemahkan fiqh al-Ta’ayush iaitu meletakkan tiga prinsip utama dalam membina hubungan persaudaraan yang baik dengan seluruh komponen masyarakat.

Beliau juga melihat persidangan julung kali diadakan itu berjaya dengan menghimpunkan idea menerusi sesi perbincangan dari 105 negara melibatkan 500 perwakilan yang menyertainya dalam mendepani cabaran semasa menyatukan ummah.

Katanya Emiriah Arab Bersatu juga menyatakan minat untuk menjadikan Malaysia sebagai hos untuk menganjurkan edisi berikutnya namun, perkara itu masih di peringkat awal perbincangan.

”Setakat hari ini, kita akan bincang dulu kerana benda (perkara) tu membabitkan soal polisi dan sebagainya mungkin perkara-perkara itu boleh dibawa …kita boleh bincang dengan negara penganjur ini untuk kemungkinan mereka nak adakan kerjasama dan sebagainya.

“Insya-Allah perkara begitu mungkin kita boleh bawa kepada peringkat kerajaan sendiri,” katanya di sini semalam.

Sempena penutup persidangan itu, lima resolusi dicapai antaranya adalah kepentingan menggunakan media tradisional dan baharu untuk membentuk kesedaran kolektif umat Islam dalam semua komuniti dan semua bahasa, membolehkan mereka memahami semua topik utama yang membimbangkan minda umat Islam pada abad ke-21.

Bertemakan Perpaduan Islam: Konsep, Peluang dan Cabaran, persidangan berlangsung dari 8 hingga 9 Mei itu menghimpunkan tokoh islam sedunia dirasmikan oleh Menteri Toleransi dan Kebersamaan UAE, Sheikh Nahyan bin Mubarak Al Nahyan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Tentang habis-habisan, hapus LTTE

LARUT, 16 Rabiulakhir 1442H, Rabu – Semua kumpulan pengganas termasuk Harimau Pembebasan Tamil Eelam (LTTE) akan ditentang habis-habisan dan dihapuskan daripada terus wujud di negara ini, kata Menteri Dalam Negeri Datuk Seri Hamzah Zainudin.

Beliau yang juga Ahli Parlimen Larut menegaskan bagi tujuan itu, kerajaan akan menggunakan pelbagai peruntukan undang-undang yang ada seperti Akta Pencegahan Jenayah (POCA) 1959 dan Akta Kesalahan Khas (Langkah-langkah Khas) 2012 (SOSMA).

Mengulas mengenai laporan media bahawa seorang lelaki yang membuat ugutan akan menembak mati Ketua Polis Negara Tan Sri Abdul Hamid Bador dengan mendakwa dirinya sebagai ketua komander kumpulan pengganas LTTE 2.0, Hamzah berkata, tindakan sewajarnya akan diambil.

“Kenapa berani sangat nak ugut, negara kita ada undang-undang kalau (kumpulan pengganas) katakan mereka bebas lakukan segalanya. Kumpulan ini (LTTE) masih tersenarai sebagai kumpulan pengganas dalam negara kita.

“Kita akan tangkap dan hapuskan mereka daripada begitu sewenang-wenangnya melakukan apa mereka nak lakukan dalam negara kita,” katanya dalam sidang media selepas menyampaikan bantuan banjir kepada penduduk Parlimen Larut di sini, hari ini.

Selain mengugut akan menembak mati Ketua Polis Negara, suspek juga menghantar e-mel kepada media mendakwa dia akan menyerang Ibu Pejabat Polis Diraja Malaysia (PDRM) Bukit Aman dan Kementerian Pertahanan.

Hamzah dalam pada itu menasihati PDRM supaya berhati-hati dan meminta rakyat aupaya tidak risau kerana pihak polis di seluruh negara akan bertugas memastikan keselamatan mereka.  -Bernama


Permohonan Najib semak sabitan kes seleweng dana SRC ditetapkan tiga hari mulai 19 Januari depan

PUTRAJAYA, 24 Rabiulawal 1444H, Jumaat –  Mahkamah Persekutuan menetapkan tiga hari bermula 19 Januari untuk mendengar permohonan Datuk Seri Najib Tun Razak bagi menyemak sabitan dan hukuman penjara 12 tahun serta denda kerana menyeleweng dana SRC International Sdn Bhd berjumlah RM42 juta.

Timbalan Pendaftar Mahkamah Persekutuan Wan Fatimah Zahara Wan Yussoff dan Siti Hajar Mustaffa yang mendengar pengurusan kes hari ini menetapkan 19, 20 dan 26 Januari untuk mendengar permohonan semakan itu.

Peguam Muhammad Farhan Muhammad Shafee yang mewakili Najib dan Timbalan Pendakwa Raya (TPR) Mohd Ashrof Adrin Kamarul, ketika dihubungi mengesahkan tarikh perbicaraan itu.

Muhammad Farhan berkata, mahkamah juga menetapkan 2 Disember 2022 untuk satu lagi pengurusan kes bagi semakan tersebut.

Sementara itu, Mohd Ashrof berkata pihak pendakwaan dan pembelaan perlu memfailkan hujahan masing-masing selewat-lewatnya pada 4 Januari.

Prosiding pengurusan kes yang dijalankan secara dalam talian itu dihadiri peguam yang mewakili Najib iaitu Tan Sri Muhammad Shafee Abdullah, Muhammad Farhan, Syafiqah Sofian dan Wan Arfan Wan Othman manakala TPR Datuk V.Sithambaram dan Mohd Ashrof Adrin Kamarul hadir bagi pihak pendakwaan.

Bekas perdana menteri berusia 69 tahun itu kini menjalani hukuman penjara 12 tahun di Penjara Kajang selepas gagal dalam rayuan terakhirnya di Mahkamah Persekutuan untuk mengetepikan sabitan, hukuman dan denda RM210 juta pada 23 Ogos lepas.

Najib, melalui Tetuan Shafee & Co memfailkan permohonannya pada 6 Sept lepas, memohon supaya keputusan Mahkamah Persekutuan itu yang mengesahkan sabitan, hukuman dan denda disemak semula.

Najib memohon mahkamah menyemak keputusan Mahkamah Persekutuan pada 16 Ogos yang menolak permohonannya untuk mengemukakan bukti berkaitan Datuk Mohd Nazlan Mohd Ghazali, hakim perbicaraan dalam kes membabitkan dana SRC International yang dihadapinya.

Pada 28 Julai 2020, Mohd Nazlan telah mendapatinya bersalah atas tujuh pertuduhan — tiga pertuduhan pecah amanah, tiga pertuduhan pengubahan wang haram dan satu pertuduhan salah guna kuasa.

Mohd Nazlan yang kini menjadi hakim Mahkamah Rayuan, telah menjatuhkan hukuman penjara 12 tahun dan denda RM210 juta atau penjara lima tahun penjara terhadap Najib dan keputusannya dikekalkan oleh Mahkamah Rayuan pada 8 Disember tahun lepas.

Najib memohon agar rayuannya didengar semula oleh panel baharu hakim Mahkamah Persekutuan yang terdiri daripada sekurang-kurangnya tujuh hakim dan beliau diberi penangguhan pelaksanaan hukuman penjara sementara menunggu pendengaran permohonan semakannya itu.

Pihak pendakwaan, dalam afidavit jawapan yang difailkan melalui Mohd Ashrof, menyatakan permohonan semakan Najib itu tidak mempunyai merit dan merupakan penyalahgunaan proses mahkamah.

Dalam afidavit itu, Mohd Ashrof berkata Najib telah diberikan perbicaraan yang adil dalam rayuannya di Mahkamah Persekutuan. – Bernama


Rantau negara terima tiupan angin lemah ketika peralihan monsun

KUALA LUMPUR, 28 Safar 1445H, Khamis – Fasa Peralihan Monsun dijangka bermula pada Selasa ini dan berterusan sehingga November.

Ketua Pengarah Jabatan Meteorologi Malaysia (MetMalaysia), Helmi Abdullah dalam kenyataan hari ini memaklumkan, permulaan fasa ini menandakan berakhirnya Monsun Barat Daya yang telah bermula sejak 15 Mei lepas.

“Semasa fasa Peralihan Monsun, rantau negara akan menerima tiupan angin lemah dari pelbagai arah yang kondusif untuk kejadian ribut petir yang lazimnya membawa hujan lebat berserta angin kencang dalam jangka masa yang singkat.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak. Keadaan cuaca ini berpotensi menyebabkan banjir kilat serta kerosakan pada struktur yang tidak kukuh,” menurut kenyataan itu.

Beliau menasihatkan orang ramai lebih berwaspada ketika tempoh ini dan sentiasa peka dengan ramalan dan amaran cuaca yang dikeluarkan MetMalaysia melalui laman web rasmi, aplikasi mobil myCuaca dan media sosial rasmi Jabatan.

Orang ramai juga boleh menghubungi Hotline Jabatan 1-300-22-1638 bagi sebarang pertanyaan lanjut. – Bernama


Pemimpin DAP dangkal tak dapat beza seni dengan penghinaan

BANGI, 12 Zulkaedah 1441H, Sabtu – Begitu ceteknya pemikiran pemimpin parti tamak haloba, DAP apabila meminta kerajaan tidak membesarkan isu penghinaan terhadap Jata Negara.

Terdahulu, Ahli Dewan Undangan Negeri (ADUN) Tanah Rata, Chiong Yoke Kong menggesa kerajaan Perikatan Nasional (PN) jangan membesarkan isu kecil dan terlalu sensitif terhadap karya seni yang tidak selari dengan pandangan sendiri lalu menindasnya menggunakan jentera kerajaan.

“Hari ini rakyat terutamanya anak seni tempatan melihat kerajaan pimpinan PN tidak dapat bertolak ansur dengan satu karya seni kecil.

“Rakyat tertanya-tanya bagaimanakah kerajaan pimpinan PN boleh berbuat sebaliknya dengan melakukan keganasan putih pada masa yang sama menggalakkan anak seni tempatan berkarya dan mengekspresi kreativiti mereka dengan bebas, ” dakwanya menerusi kenyataan disiarkan media DAP – The Rocket – pada 30 Jun lalu.

Bimbang dengan pemikiran sebegitu, pemerhati politik, Ustaz Ibrahim Hassan al-Hafiz berkata, jika ADUN sendiri menganggap ia perkara kecil dan bukan sesuatu yang sensitif, dibimbangi segelintir rakyat akan salah tafsir dan makin menggalakkan penghinaan terhadap identiti negara.

“Saya amat hairan bagaimana seorang ADUN boleh berpandangan bahawa mempermainkan simbol negara adalah bukan isu sensitif? Adakah dia akan biarkan jika bendera negara dipermainkan?

“…Sebab itu kita lihat ada yang menghina bendera negara dengan sengaja mengibarkan secara terbalik,” katanya dalam satu kenyataan, hari ini.

Lebih membimbangkan lagi, apabila semangat patriotik dan sensitiviti cintakan negara seakan-akan hilang sehingga DAP membiarkan penghinaan ini berlaku.

“Adakah janji setia itu telah diberikan kepada pihak atau negara lain? Jika DAP menganggap ia karya seni, maka begitu cetek dan dangkalnya DAP dalam meletakkan standard sesuatu seni sehingga tidak membezakan karya seni dan penghinaan.

“Bagi saya DAP telah memberikan mesej yang salah kepada masyarakat dan ianya harus dipersoalkan,” katanya.

Walhal, Jata Negara merupakan salah satu simbol identiti dan kedaulatan negara yang harus dihormati dan dipelihara oleh semua terutamanya rakyat Malaysia.

“Ini adalah kefahaman asas bagi semua warganegara yang mempunyai semangat patriotik dan cintakan negara,” tegasnya.

Sebelum ini, buku ‘Rebirth: Reformasi, Resistance, And Hope In New Malaysia suntingan penulis, Kean Wong tular di media sosial dan mendapat kecaman netizen kerana mempamerkan logo mirip Jata Negara yang diubah suai sebagai penghias muka hadapan.

Buku itu diharamkan Kementerian Dalam Negeri berkuat kuasa Rabu lalu.

Menurut Warta Kerajaan bertajuk Perintah Mesin Cetak dan Penerbitan (Kawalan Hasil Penerbitan Tidak Diingini) 2020, ia membabitkan larangan secara mutlak terhadap buku berkenaan.


Khalil kembali mogok lapar selepas rejim Zionis mungkir janji

RAMALLAH, 5 Zulhijjah 1443H, Selasa – Tahanan Palestin, Khalil Al-Awawdeh meneruskan mogok lapar sebagai protes kepada Pihak berkuasa pendudukan Israel (IOA) kerana melanggar perjanjian.

Yayasan Muhjat Al-Quda Syuhada dan Tahanan berkata, menerusi surat yang dihantar, Khalil menyatakan dia mahu meneruskan mogok lapar sehingga tuntutan untuk dibebaskan diterima rejim Zionis.

Pada 21 Jun lalu, Khalil menangguhkan mogok lapar selepas 111 hari berikutan IOA berjanji untuk membebaskannya, kata Persatuan Tahanan Palestin.

Bagaimanapun selepas dua hari menamatkan mogok lapar, IOA mengeluarkan perintah baharu melaksanakan tahanan pentadbiran kepadanya selama empat bulan lagi, sekali gus melanggar perjanjian yang dibuat sebelum ini.

Khalil bapa kepada empat cahaya mata dari Tebing Barat itu berdepan penjara selama 12 tahun di penjara negara haram termasuk lima tahun menjalani tahanan pentadbiran.

Tahanan Palestin berusia 40 tahun itu kini berada di Penjara Ramleh di tengah Israel selepas mengalami kesukaran untuk bercakap, selain sakit kritikal seluruh badan terutama di bahagian bawah anggota badan dan otot.

Menerusi lawatan ke Penjara Ramleh baru-baru ini, peguam PPS, Jawad Boulos melaporkan, selain kurang penglihatan, Khalil juga muntah darah dan sukar bernafas.

Dia sebelum ini dipindahkan ke hospital tetapi kemudian kembali ke klinik Penjara Ramleh, walaupun keadaan kesihatannya tidak stabil.

Menurut PPS, terdapat kira-kira 4,700 tahanan Palestin di penjara Israel, termasuk kira-kira 600 ditahan tanpa tuduhan atau perbicaraan. – Agensi


Solat hajat selepas Jumaat di masjid, surau Selangor

BANGI, 19 Jamadilawal 1443H, Jumaat – Jabatan Agama Islam Selangor (JAIS) meminta semua masjid serta surau di negeri itu melaksanakan solat hajat dan munajat selepas solat Jumaat, hari ini.

Pengarah JAIS dalam kenyataan berkata, solat hajat itu khusus untuk memohon keselamatan dan perlindungan daripada wabak COVID-19 serta musibah banjir yang melanda negara termasuk negeri itu baru-baru ini.

“Menyedari penularan pandemik wabak COVID-19 yang belum berakhir dan beberapa negeri di Malaysia termasuk Selangor diuji dengan musibah banjir yang mengakibatkan kemusnahan harta benda, kemudahan awam dan meninggalkan trauma kepada mangsa-mangsa banjir terbabit.

“Sehubungan itu, semua pentadbir masjid dan surau kebenaran solat Jumaat di negeri Selangor dimohon melaksanakan solat hajat dan munajat selepas mendirikan solat Fardhu Jumaat pada hari ini,” katanya.

Beliau berkata, usaha itu adalah untuk memohon pertolongan Allah SWT supaya negeri dan negara terus dijauhkan daripada ancaman wabak dan musibah.

Selain itu, kita memohon semua mangsa-mangsa banjir diberi ketabahan serta kekuatan dalam menghadapi bencana berkenaan.


Cabaran Shahrir serlah sikap pemimpin UMNO makin ego

Oleh Zuhayati Yazid

BANGI, 9 Rabiulakhir 1443H, Ahad – Cabaran Tan Sri Shahrir Samad supaya parti Bersatu menarik sokongan di Johor menggambarkan pandangan cetek pemimpin veteran UMNO terhadap politik negara.

Malah, kenyataan itu dilihat lebih mengutamakan kepentingan diri dan emosi semata-mata tanpa memikirkan kesan dan akibat kepada rakyat.

Penganalisis politik, Prof Dr Ahmad Atory Hussain yakin Tan Sri Muhyiddin Yassin tidak akan melayan cabaran berkenaan kerana tahu ia bakal menyusahkan rakyat Johor seperti yang berlaku di Melaka hari ini.

“Apa yang disuarakan Sharir membuka minda rakyat – melihat siapa UMNO sebenarnya yang terlalu kelam kabut dan fikir emosi sahaja.

“Sekiranya Muhyidin bersikap pentingkan diri sendiri seperti UMNO, sudah lama Bersatu boleh menarik diri, bukannya hari ini.

“Tetapi Muhyiddin dilihat matang dan tidak mahu sejarah berulang menyebabkan beliau bertegas dengan pendirian itu,” katanya kepada Ismaweb.net hari ini.

Prof Ahmad Atory berpandangan cabaran itu memberi tamparan kepada orang muda untuk bangkit selepas menilai ‘cerita’ di sebalik sikap keeogoan UMNO.

“Saya yakin orang muda semakin faham dan bijak menilai apa yang berlaku dan menyebabkan mereka tidak sabar untuk turun memangkah 20 November ini,” katanya.

Beliau menjangkakan perselisihan faham dua tokoh politik itu memberi kesan besar kepada Pilihan Raya Negeri (PRN) Melaka.

Prof Ahmad Atory tidak menolak kemungkinan kematangan Perikatan Nasional (PN) memberi keuntungan kepada gabungan itu, kerana sikap ego UMNO kini makin menonjol.

“Rakyat sedang memerhati tindak-tanduk semua pemimpin dan mereka akan tampilkan kuasa mereka dalam PRN ini,” katanya.

Terdahulu, Shahrir didakwa mencabar Bersatu menarik sokongan kepada Menteri Besar Johor.

Ia susulan selepas Muhyiddin berucap pada satu majlis yang mendakwa UMNO sebagai parti yang mementingkan diri sendiri, walaupun ketika rakyat berdepan ancaman COVID-19.

Kemudian Muhyiddin dilaporkan berkata, pemimpin politik sewajarnya memikirkan soal rakyat dalam tempoh sukar ketika ini, selain mendakwa cabaran Shahrir dibuat kerana beliau marah akibat tewas pada Pilihan Raya Umum Ke-14 (PRU-14).

“Kalau nak buat, saya boleh buat tapi saya tak nak buat sebab saya kasihan dengan rakyat Melaka.

“Takkan saya nak buat di Johor, bodohlah saya. Cabaran itu sangat tidak munasabah, kenyataan politik yang amat tidak bertanggungjawab. Sepatutnya, orang Johor marah Shahrir,” katanya.


Sahsiah pemimpin faktor rakyat Kelantan tolak UMNO

Oleh Siti Fatimah Ishak

BANGI, 7 Zulhijjah 1444H, Isnin – Pilihan Raya Negeri (PRN) Kelantan menjadi penentu sama ada PAS terus berkuasa atau UMNO merampas tampuk pemerintahan yang sudah berpuluh tahun menjadi milik parti Islam di negeri itu.

UMNO dikatakan tekad mahu memecahkan tembok penguasaan pihak lawan di Kedah, Terengganu dan Kelantan.

Adakah ikrar UMNO akan berjaya?

Bagi penganalisis politik, Sharipuddin Ab Kadir, agak sukar untuk UMNO menawan Kelantan kerana sahsiah pemimpin parti itu diragui rakyat.

Kata-kata ‘beri kain pakai, beri gula kacau’ daripada almarhum Tan Sri Datuk Nik Abdul Aziz sangat memberi kesan yang kuat kepada orang Kelantan.

Beliau berkata, mungkin sebahagian orang nampak hanya sekadar kata kata biasa, namun bagi orang Kelantan ianya dijiwai sepenuh hati.

“Susah untuk orang luar memahami jiwa orang Kelantan. Cuba kita lihat, orang Kelantan antara paling kuat taasub kenegerian. Tetapi ramai calon dari luar bertanding Parlimen di negeri Kelantan dan mereka menang terutamanya calon PAS.

“Negeri lain biasanya tidak menerima orang luar bertanding di negeri masing masing. Hakikatnya orang Kelantan tak dapat terima apabila orang luar memperlekehkan atau merendahkan negeri mereka.

“Seolah olah kata orang Kelantan lemah, mundur dan lain lain. Jadi, kemarahan mereka akan dizahirkan ketika pilihan raya,” katanya kepada Ismaweb.net.

Sharipuddin mengakui secara zahir sukar untuk mempengaruhi orang Kelantan dengan isu-isu pembangunan dan bantuan.

Walaupun hakikatnya, mereka tahu mungkin ada sedikit kekurangan tetapi kekurangan itu bukan bermakna mereka menolak parti yang sedang memerintah.

“Sudah beberapa kali PRU diadakan walaupun ada laporan dari pihak keselamatan yang yakin Kelantan akan jatuh, tetapi apa yang berlaku adalah sebaliknya.

“Sifat orang Kelantan yang lemah lembut, kadang kadang menyukarkan untuk seseorang mengetahui pendirian mereka tetapi mereka lebih yakin dengan tokoh tokoh agama atau tokoh tokoh yang baik.

“Mereka akan menolak tokoh tokoh yang hebat tetapi asyik memburukkan dan merendahkan negeri Kelantan,” katanya.

Kerajaan negeri Kelantan kini ditadbir kerajaan sementara (caretaker goverment) susulan pembubaran Dewan Undangan Negeri (DUN) Khamis lalu bagi memberi laluan kepada PRN.

Kerajaan sementara ini tidak boleh meluluskan apa jua peruntukan baharu mahupun undang-undang kecil.


Pakej jalur lebar harga RM69 sebulan bantu B40, OKU

BANGI, 8 Ramadan 1444H, Khamis – Pakej Perpaduan Jalur Lebar Tetap dengan harga RM69 sebulan antara inisiatif terbaru untuk mengurangkan kos hidup golongan B40, OKU, dan warga emas.

Kementerian Komunikasi dan Digital dalam satu kenyataan berkata, harga pakej yang ditawarkan ialah 22 peratus lebih rendah daripada pakej yang terdapat di pasaran.

“Pengenalan pakej tersebut selaras dengan komitmen kerajaan untuk menurunkan kos sara hidup yang menyasarkan golongan B40, Veteran Angkatan Tentera Malaysia (ATM), Pesara Polis Diraja Malaysia (PDRM), Pesara Agensi Penguatkuasaan Maritim Malaysia (APMM), Orang Kurang Upaya (OKU) serta warga emas.

“Inisiatif ini turut membuktikan keprihatinan kerajaan bersama-sama penyedia perkhidmatan terhadap keperluan.

“Ini bagi memastikan kesalinghubungan digital yang lebih menyeluruh dengan harga yang lebih rendah seiring dengan konsep Malaysia MADANI,” katanya.

Inisiatif ini dijalankan dengan kerjasama syarikat-syarikat yang menyediakan perkhidmatan jalur lebar tetap seperti Telekom Malaysia (TM), CelcomDigi, Maxis, serta YTL.


Ibu tunggal, rakan mengaku aniaya anak 7 tahun

JOHOR BAHRU, 11 Rabiulawal 1445H, Rabu – Seorang ibu tunggal dan rakan wanitanya mengaku bersalah di Mahkamah Sesyen di sini hari ini atas pertuduhan menganiaya dan mengabaikan anak lelakinya berumur tujuh tahun di Pasir Gudang di sini.

Wanita itu yang berumur, 27, dan rakannya warga Singapura berumur, 30, menukar pengakuan kepada bersalah, ketika sebutan kes berkenaan hari ini.

Hakim VM Mabel Sheela kemudian menetapkan 10 Oktober untuk mendengar fakta kes, sebelum menjatuhkan hukuman terhadap kedua-dua mereka.

Bagi pertuduhan pertama mereka didakwa dengan niat bersama menganiaya kanak-kanak berkenaan yang berada di bawah jagaan mereka sehingga menyebabkan mangsa mengalami kecederaan fizikal.

Pertuduhan kedua pula, kedua-dua wanita itu yang masing-masing seorang suri rumah dan juruteknik di sebuah kilang itu didakwa dengan niat bersama mengabaikan kanak-kanak berkenaan yang di bawah penjagaan mereka.

Kedua-dua perbuatan itu didakwa dilakukan di sebuah rumah di Bandar Layang Kasa, Pasir Gudang antara 1 Julai hingga 9 Ogos lepas.

Pertuduhan mengikut Seksyen 31(1)(a) Akta Kanak-Kanak 2001 dan boleh dihukum di bawah Seksyen sama dan dibaca bersama Seksyen 34 Kanun Keseksaan yang membawa hukuman denda tidak lebih RM50,000 atau penjara maksimum 20 tahun atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nur Diyana Zubir manakala peguam Abd Rahim Ali mewakili kedua-dua tertuduh.

Mahkamah turut mengekalkan ikat jamin suri rumah itu sebanyak RM15,000 bagi kesemua pertuduhan dengan seorang penjamin, dan ikat jamin juruteknik itu iaitu RM20,000 bagi kesemua pertuduhan dengan seorang penjamin warga tempatan.

Mahkamah juga mengekalkan syarat tambahan dengan kedua-dua wanita terbabit perlu melapor diri di balai polis berhampiran sebulan sekali sehingga kes selesai dan diberi amaran supaya tidak boleh mengganggu mangsa.

Pada 16 Ogos lepas, kedua-dua wanita itu mengaku tidak bersalah atas pertuduhan menganiaya dan mengabaikan kanak-kanak lelaki itu.

Abd Rahim ketika ditemui pemberita di luar mahkamah berkata sehingga kini ahli keluarga atau kenalan bagi kedua-dua anak guamnya tidak membayar wang jaminan sejak mereka dituduh.- Bernama


Tujuh lagi insiden tanah runtuh dilaporkan, keseluruhan 133 – NADMA

KUALA LUMPUR, 26 Jamadilawal 1443H, Jumaat – Tujuh lagi kejadian tanah runtuh dilaporkan Jabatan Mineral dan Geosains (JMG) hari ini menjadikan keseluruhan 133 insiden tersebut berlaku sepanjang Monsun Timur Laut (MTL), tahun ini.

Agensi Pengurusan Bencana Negara (NADMA) menerusi kenyataan hari ini memaklumkan, pertambahan itu menjadikan keseluruhan insiden tanah runtuh yang berlaku di Selangor adalah 55 kes, Pahang (42), Negeri Sembilan (17), Kuala Lumpur (lapan), Sarawak (enam), Terengganu (tiga), Melaka dan Sabah masing-masing satu.

Agensi itu memaklumkan, Bilik Gerakan Bencana Jabatan Kerja Raya melaporkan kejadian bencana di 52 lokasi melibatkan cerun runtuh, jalan runtuh, jalan mendap, jambatan rosak atau runtuh.

“Sepanjang MTL 2021/2022, terdapat 46 lokasi tanah runtuh seluruh Malaysia yang sedang diambil tindakan baik pulih oleh pihak Jabatan Kerja Raya,” menurut kenyataan itu.

Selain itu, NADMA memaklumkan setakat semalam (30 Dis), Kementerian Perumahan dan Kerajaan Tempatan melaporkan SW Corp Malaysia telah selesai melakukan kerja-kerja pembersihan di 80.6 peratus kawasan yang terjejas banjir di lima negeri.

Negeri terlibat adalah Pahang, Melaka, Negeri Sembilan, Kuala Lumpur dan Selangor dengan anggaran lebih 7,280 tan sisa sampah dilupuskan melibatkan 2,286 pekerja dan 908 jentera bagi kerja pembersihan.

Sementara itu, susulan amaran hujan berterusan sehingga 3 Jan depan, Jabatan Meteorologi Malaysia (MetMalaysia) dan Jabatan Pengairan dan Saliran (JPS) akan memberi pemakluman awal yang dikemas kini dari semasa ke semasa agar semua Pusat Kawalan Operasi Bencana (PKOB) boleh bersiap siaga.

“Semua PKOB Negeri dan Daerah diminta sentiasa peka dengan amaran yang dikeluarkan oleh MetMalaysia dan JPS, serta sentiasa bersiap siaga dengan pelbagai kemungkinan termasuk banjir kilat, terutamanya di Kelantan, Terengganu, Pahang, Johor, Sabah dan Sarawak,” katanya.  – Bernama


Kalendar akademik sesi persekolahan 2023/2024 bermula 19 Mac 2023

PUTRAJAYA, 15 Jamadilawal 1444H, Sabtu – Sesi persekolahan bagi Kalendar Akademik Sesi 2023/2024 akan bermula 19 Mac 2023 bagi sekolah di negeri Kumpulan A dan pada 20 Mac 2023 bagi sekolah di negeri Kumpulan B.

Kementerian Pendidikan (KPM) dalam kenyataan hari ini memaklumkan bagi negeri Kumpulan A iaitu Johor, Kedah, Kelantan dan Terengganu, sesi persekolahan akan berjalan hingga 9 Mac 2024 manakala sesi bagi Kumpulan B iaitu Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya adalah hingga 10 Mac 2024.

Sebelum ini, KPM menetapkan Kalendar Akademik Sesi 2023/2024 dijadualkan bermula pada 12 Mac 2023 bagi negeri Kumpulan A dan 13 Mac 2023 bagi Kumpulan B.

“KPM membuat ketetapan untuk menangguhkan pembukaan sekolah bagi sesi persekolahan Kalendar Akademik Sesi 2023/2024 supaya pengoperasian peperiksaan Sijil Pelajaran Malaysia (SPM) dapat dilaksanakan dengan lancar,” menurut KPM lagi.

KPM turut memaklumkan sesi persekolahan bagi Kalendar Akademik Sesi 2023/2024 dikekalkan pada Mac 2023 untuk memastikan KPM mematuhi Peraturan-Peraturan Pendidikan (Penggal, Hari dan Cuti Sekolah) 1998 (Pindaan) 2021 yang menetapkan bahawa jumlah hari persekolahan dalam kalendar akademik hendaklah tidak kurang daripada 190 hari.

Menurut kenyataan itu, KPM mengambil maklum cadangan daripada beberapa pihak untuk mengembalikan permulaan sesi persekolahan ke bulan Januari.

KPM berpandangan bahawa perkara itu boleh dilaksanakan dengan memendekkan cuti persekolahan secara berperingkat bermula dari 2023 hingga 2026 dengan pematuhan kepada jumlah hari persekolahan dalam kalendar akademik.

“Namun, mengambil kira kebajikan para guru, murid dan kesan kepada ekonomi negara, KPM mengambil keputusan untuk menangguhkan cadangan ini bagi meminimumkan impak kepada pihak-pihak berkaitan,” menurut KPM.

KPM juga mengambil kira pelbagai pandangan yang diterima daripada pihak berkepentingan untuk mengelakkan peperiksaan SPM diadakan pada bulan November dan Disember kerana bertembung dengan musim tengkujuh.

“Pelaksanaan peperiksaan SPM dalam musim tengkujuh boleh menimbulkan tekanan bukan sahaja bagi guru dan petugas peperiksaan, malah kepada murid dan ibu bapa yang terlibat. Apabila SPM diadakan pada Februari atau Mac, tempoh menunggu untuk calon terbabit bagi kemasukan ke universiti juga akan lebih pendek berbanding sebelum ini,” menurut kenyataan itu.

KPM menjelaskan pihaknya sentiasa melihat kepada keperluan dan kesesuaian penyediaan kalendar akademik untuk tahun seterusnya bagi memastikan proses pengajaran dan pembelajaran dapat dilaksanakan secara optimum.

Kalendar Akademik Sesi 2023/2024 boleh dimuat turun melalui laman sesawang KPM menerusi pautan https//www.moe.gov.my/takwim. – Bernama


Jangan jadikan fenomena air pasang besar pesta

KANGAR, 2 Rabiulakhir 1443H, Ahad – Orang ramai dinasihatkan agar tidak menjadikan fenomena air pasang besar sebagai pesta untuk bersuka ria, bagi mengelakkan sebarang insiden tidak diingini.

Ketua Pengarah Jabatan Bomba dan Penyelamat Malaysia Datuk Seri Mohammad Hamdan Wahid berkata malapetaka atau bala, boleh sahaja berlaku walaupun sesuatu aktiviti itu dianggap sekadar hiburan atau riadah.

“Masyarakat kita beranggapan banjir (termasuk air pasang) itu bukan bencana kerana keghairahan untuk bermain air. Kita (masyarakat) seharusnya peka dengan keadaan sekeliling kerana apa yang pasti kita sebagai penduduk di kawasan itu lebih tahu keadaan sekeliling.

“Sebagai contoh, kita tinggal di suatu kawasan penempatan, kita tahu apa risiko yang ada sekiranya terjadi bencana, jadi elak berbuat demikian,” katanya kepada pemberita di sini, hari ini.

Katanya, antara insiden yang boleh dijadikan iktibar ialah kejadian meragut nyawa seorang anggota bomba Allahyarham Mohd Diya Che Jusoh pada 20 Okt lepas, apabila wira negara yang lengkap dengan peralatan untuk menyelamat mangsa itu, turut terkorban.

Mohammad Hamdan berkata pihaknya sendiri tidak boleh melarang mana-mana individu untuk melakukan tindakan sedemikian, namun apa yang pasti nasihat boleh diberikan dan perlu cegah sebelum terlambat.

Terdahulu, beliau menyampaikan sijil penghargaan kepada 68 anggota dan pegawai yang menerima pingat kebesaran jabatan dan Anugerah Perkhidmatan Cemerlang 2020.

Beberapa negeri termasuk Kedah, Perak, Selangor dan Johor sebelum ini dilaporkan mengalami fenomena air pasang besar sejak Khamis lepas (4 Nov) dan dijangka berakhir hari ini. – Bernama


BPR Tambahan dibayar secara berperingkat hari ini

BANGI, 19 Zulkaedah 1442H, Rabu – Bayaran Bantuan Prihatin Rakyat (BPR) Tambahan akan dibuat secara berperingkat mulai 30 Jun membabitkan peruntukan berjumlah RM2.1 bilion.

Menteri Kewangan, Tengku Datuk Seri Zafrul Abdul Aziz berkata, pembayaran bantuan itu memanfaatkan 8.4 juta penerima meliputi 3.6 juta isi rumah, 1.0 juta warga emas dan 3.8 juta individu bujang.

Katanya, pembayaran akan terus dikreditkan ke dalam akaun bank penerima mulai hari ini sehingga 2 Julai.

Bagi penerima yang tidak mempunyai akaun bank termasuk di Sabah dan Sarawak, pembayaran dibuat melalui cawangan Bank Simpanan Nasional (BSN), di mana panduan prosedur operasi standard (SOP) akan dikeluarkan dari semasa ke semasa.

“Mengambil kira pembayaran Fasa 1, Fasa 2 dan BPR Tambahan, bantuan tunai yang disediakan sehingga ini kepada hampir 8.4 juta penerima adalah sebanyak RM6.78 bilion, manakala jangkaan pembayaran Fasa 3 pula pada September 2021 dianggarkan berjumlah RM2.32 bilion.

“Secara keseluruhannya, peruntukan berjumlah RM9.1 bilion telah disediakan oleh kerajaan bagi pelaksanaan BPR yang telah dan akan disalurkan kepada golongan B40,” katanya.

Zafrul berkata, kerajaan sentiasa komited memastikan bantuan yang diperuntukkan sampai kepada mereka yang disasarkan bagi menjamin kesejahteraan rakyat.

Beliau berkata, kerajaan turut berharap bantuan tunai itu akan meringankan beban golongan B40 terutamanya mereka yang terkesan akibat pelaksanaan Perintah Kawalan Pergerakan (PKP) 3.0.

Menerusi pembayaran BPR Tambahan, isi rumah berpendapatan RM2,500 ke bawah menerima bantuan RM500, bagi isi rumah berpendapatan RM2,501 hingga RM5,000 pula mendapat RM300.

Sementara, RM100 disalurkan kepada warga emas berpendapatan RM5,000 ke bawah dan individu bujang berpendapatan RM2,500 ke bawah.


Label militan: ‘Media vernakular’ milik kerajaan sudah tunjuk taring?

BANGI, 1 Syawal 1442H, Khamis – Hati rakyat terguris dengan tindakan pihak Radio Televisyen Malaysia (RTM) menggunakan istilah militan sebagai merujuk kepada Pergerakan Perjuangan Islam Palestin (Hamas).

Terdahulu, berita Mandarin yang disiarkan RTM semalam menyatakan, “Kumpulan militan Hamas di Gaza telah melancarkan beberapa roket ke arah Jerusalem dan selatan Israel.

“Menyebabkan tentera Israel melancarkan serangan udara ke atas kubu kuat Hamas di utara Gaza,” kata pembaca berita.

Mengulas perkara itu, Pengerusi PEMBELA, Haji Aminuddin Yahaya mengaku beliau pelik mengapa segmen berita Bahasa Cina RTM boleh ada naratif berbeza dengan versi Bahasa Melayu.

Ini kerana katanya, kedua-duanya dari agensi serta naungan yang sama iaitu Kementerian Komunikasi dan Multimedia (KKMM).

“Ini pun mujurlah ada rakan-rakan yang faham bahasa Cina menterjemah dan memberitahu kita. Jika tidak, label militan akan kekal digunakan oleh mereka dan akan meracuni segmen penonton Bahasa Cina.

“Ini bahaya kerana dari elok rakyat Malaysia bersolidariti menyokong perjuangan Palestin, boleh jadi naratif itu akan berpecah satu ketika nanti kerana ditanamkan bahawa perjuangan Palestin adalah terkait dengan menyokong militan.

“Bibit-bibit itu memang sudah pun ada. Lebih teruk, ianya disuburkan oleh agensi kerajaan sendiri (RTM),” katanya dalam kenyataan hari ini.

Dalam perkembangan sama, beliau berkata, peristiwa itu mengingatkannya akan pengwujudan dan pemuliharaan sistem pendidikan vernakular yang tidak terkawal oleh kerajaan yang dilihat merugikan rakyat.

“Nampaknya sistem ‘media vernakular’ sudah menampakkan taringnya di mana kerajaan pun sudah mula tidak boleh mengawalnya.

“Sudahlah media swasta berbahasa Cina kebanyakannya membawa naratif yang pelik-pelik dan terasing dari naratif arus perdana, kini nampaknya media kerajaan berbahasa Cina seperti mula ke arah itu juga.

Selain itu, Haji Aminuddin yakin bahawa kesilapan tersebut bukan kali pertama bahkan beliau pasti banyak isu-isu lain yang terlepas pandang.

“Percayalah, ini akan selesai dengan hanya permohonan maaf dan mungkin akan berulang lagi. Nampaknya kita kena pantau rapat RTM Bahasa Cina ini pada masa akan datang,” katanya.

RTM bagaimanapun dilaporkan sudah membuat permohonan maaf secara terbuka dalam siaran berita, untuk pembetulan juga telah disiarkan dalam Berita Tengah Hari pada jam 1 tengah hari, dan Berita Mandarin pada jam 7 malam, hari yang sama iaitu 12 Mei.


Cuaca panas melampau, UK isytihar darurat

LONDON, 16 Zulhijjah 1443H, Sabtu – Pejabat Meteorologi Britain mengisytiharkan situasi darurat selepas mengeluarkan amaran merah terhadap cuaca panas melampau di beberapa bahagian negara itu.

Met Britain dalam laman webnya memaklumkan, suhu panas luar biasa dijangka mencapai tahap tertinggi pada Isnin dan Selasa minggu depan.

“Suhu yang luar biasa mungkin memecahkan rekod, mungkin pada hari Isnin kemudian sekali lagi pada Selasa.

“Malam juga kemungkinan suhu sangat panas untuk UK, terutamanya di kawasan bandar. Ini berkemungkinan memberi kesan meluas pada orang ramai dan infrastruktur,” katanya.

Suhu tertinggi pernah direkodkan di Britain adalah 38.7 darjah Celsius di Taman Botani Universiti Cambridge pada 25 Julai 2019.

Awal minggu ini, Agensi Keselamatan Kesihatan United Kingdom (UK) mengeluarkan amaran terhadap cuaca panas tahap tiga di beberapa bahagian negara itu, yang memerlukan perkhidmatan penjagaan sosial serta mengambil langkah tambahan bagi melindungi golongan terdedah.

Menurut laman web Met Britain, amaran merah pada tahap empat ditakrifkan sebagai gelombang haba paling teruk atau berpanjangan sehingga memberi kesan kepada sistem penjagaan kesihatan dan sosial.

Pada tahap ini, penyakit dan kematian mungkin berlaku dalam kalangan mereka yang cergas serta sihat, bukan hanya kepada kumpulan berisiko tinggi. – Agensi


Surah al-Fatihah yang sangat futuristik, kontemporari

TERDAPAT satu ungkapan yang masyhur mengenai gejala murtad yang pernah berlaku di zaman awal Islam selepas kewafatan Nabi Muhammad ﷺ iaitu Ar Riddah Wa La Aba Bakr Laha (Gejala Murtad telah berlaku namun tidak ada insan setegas dan seberani Abu Bakar as Siddiq untuk menanganinya.)

Demikian juga: Al Kufr Wa La Al Faruq Laha. (Kekufuran semakin mendominasi namun tidak ada insan seperkasa dan segarang ‘Umar Al Khattab untuk menghadapi dan menewaskannya!).

Keadaan dan suasana politik dan pemerintahan mungkin sudah berubah. Bagaimanapun, gejala kemurtadan dan kekufuran ini tidak peduli langsung siapa yang menjadi pihak pemerintah atau siapa yang bersemayam di Putrajaya.

Ia juga tidak mengenali faktor ruang, masa dan tempat.

Iblis sudah memberi satu akujanji (undertaking) sejak penciptaan manusia pertama lagi bahawa beliau akan menyesatkan manusia dari jalan Allah.

Iblis juga dengan beraninya meminta agar Allah menangguhkan dahulu perlaksanaan azab dan hukuman ke atasnya sehingga hari Kiamat (satu postponement yang paling panjang dalam sejarah alam semesta – diluluskan oleh Sang Pencipta dan tempohnya masih lagi berkuatkuasa hingga sekarang!).

Ini merupakan satu testimoni yang sangat kuat bahawa agenda untuk menyesatkan hamba-hamba Allah (manusia) sudah bermula sejak dari hari pertama manusia diciptakan dan tidak akan berhenti sehingga hari Kiamat.

Justeru itu, umat Islam sentiasa diperingatkan tentang hakikat ini setiap hari sebanyak lima kali (paling minima) supaya mengenali siapakah musuh-musuh mereka, apakah jalan hidup yang paling sempurna untuk mereka ikuti, dan supaya meminta agar mereka tidak mengikuti jejak langkah dua spesis manusia – yang Allah murka ke atas mereka dan juga puak yang bergelumang dalam kesesatan.

Memasukkan nama atau kalimat Allah ke dalam suatu kitab yang penuh dengan kepalsuan, penyelewengan, pembohongan, kesyirikan dan kesesatan tidak akan memberi kesan kepada Allah sang Pencipta.

Akan tetapi tindakan ini hanya memperkukuhkan lagi hakikat bahawa ahli kitab ini memang biadab dan angkuh terhadap Allah, dengan mencampuradukkan yang Haq dengan yang Batil. Sebab itulah Allah murka kepada mereka, baik penganut Kristian mahu pun penganut agama Yahudi.

Kemurkaan ini boleh saja berlaku ke atas umat Islam yang diberikan satu kitab juga iaitu al-Quran, sebagaimana juga orang-orang Kristian dan Yahudi juga diberikan kitab.

Isu penyelewengan atau pemalsuan al-Quran tidak akan berlaku lagi oleh kerana Allah sendiri akan memelihara al-Quran. Akan tetapi umat Islam tidak akan terlepas dari beban dan tanggungjawab juga, khususnya dari sudut Amar Makruf dan Nahi Mungkar.

Ini kerana pengabaian tugas ini adalah antara sebab umat Islam boleh digantikan dengan kaum atau umat lain, yang jauh lebih baik dan bertanggungjawab terhadap agama Islam serta tidak serupa sama sekali dengan perangai buruk umat Islam hari ini.

Apakah para pembaca merasakan pengertian-pengertian ini ketika membaca Surah al-Fatihah ?

Mohd Luttfi Abd Khalid
Pengerusi iPeguam/Pemerhati politik


IRIS Institute lancar buku dedah strategi terancang penjajah kuasai rantau ini

BANGI, 22 Rabiulakhir 1443H, Sabtu – IRIS Institute melancarkan buku ‘Pembandaran Kolonial dan Penghapusan Bangsa Melayu di Malaysia’ yang menawarkan diagnosis baharu terhadap pembentukan realiti dan masa hadapan Malaysia.

Buku itu dilancarkan selaras dengan misi IRIS Institute untuk mengemukakan kajian yang bersifat mendalam dan komprehensif dalam konteks pembangunan nasional.

Pembandaran Kolonial dan Penghapusan Bangsa Melayu di Malaysia mendedahkan bagaimana penjajah Barat dan proksi mereka melaksanakan strategi Settler-Colonialism.

Ia berkenaan strategi yang terancang untuk merombak demografi, pemilikan tanah, pegangan ekonomi, serta pegangan politik orang Melayu agar membolehkan penjajah dan proksinya menguasai dan mengekalkan kuasa di rantau ini.

Buku ini juga meneliti pengalaman bangsa-bangsa lain di seluruh dunia seperti penghapusan bangsa yang berlaku ke atas bangsa di Palestin dan Uyghur.

Ketua Pegawai Eksekutif (CEO) IRIS Institute, Syed Ahmad Israa’ Syed Ibrahim berkata, kajian ini membuktikan bahawa terdapat persamaan dengan apa yang berlaku di Tanah Melayu dari sudut objektif, pelaksanaan, dan aktor-aktor yang menjalankan agenda Settler-Colonialism dan genosid bangsa tersebut.

Katanya, melalui penelitian terhadap kajian kes Bandaraya Kuala Lumpur, Melaka, Pulau Pinang dan Kuala Terengganu, kajian ini membuktikan bahawa strategi ini telah dilaksanakan secara tersusun dan telah membawa implikasi yang dikehendaki oleh penjajah.

“Kajian ini mengisi kelompongan yang besar dalam memahami secara mendalam dan menyeluruh tentang strategi sebenar yang telah disusun oleh penjajah satu masa dahulu.

“Kelompongan kefahaman yang strategik ini mengakibatkan negara terperangkap dalam sebuah reka bentuk (architecture) kenegaraan yang kekal menguntungkan elit kapitalis tempatan dan luar negara, serta menjerat rakyat biasa dalam kitaran kemiskinan dan kejahilan,” katanya dalam kenyataan.

IRIS Institute berharap melalui penerbitan buku ini, semua pihak berkepentingan termasuklah kerajaan, parti-parti politik, golongan intelektual, pemimpin masyarakat, masyarakat Melayu serta seluruh warga Malaysia akan kembali memahami sejarah negara dan bangsa di tanah air ini melalui naratif strategik yang sepatutnya, seperti yang ditawarkan dalam kajian ini.

Ahmad Israa’ berkata, buku ini adalah bukti komitmen tinggi IRIS Institute dalam menjalankan kajian strategik terhadap sejarah, realiti, dan masa depan Malaysia sebagai sebuah negara yang berdaulat.

“Kami mengalu-alukan sebarang bentuk wacana awam dan diskusi mengenai buku yang kami terbitkan.

“Pembelian buku boleh dibuat menerusi laman web IRIS Institute https://fokus.my/ dan orang awam dialu-alukan untuk menyumbangkan sebarang penulisan dan komentar di portal artikel https://fokus.my/ serta jurnal berwasit https://ijistra.com/index.php/journal,” katanya.

Terdahulu, IRIS Institute menerbitkan sebuah buku yang menerima Anugerah Buku Negara (2019) berjudul ‘Penchinaan Malaysia; Tergadaikah Tanah Kedaulatan Bangsa’.

Buku tersebut memaparkan bagaimana bentuk dan implikasi sebuah penjajahan bentuk baru atau neo-kolonialisme yang terkandung dalam agenda projek-projek kerajaan China di Malaysia.


Beri peruntukan kepada semua MP di kawasan banjir

BANGI, 13 Syaaban 1444H, Isnin – Ahli Parlimen Pagoh, Tan Sri Muhyiddin Yassin mencadangkan semua Ahli Parlimen, termasuk pembangkang diberikan peruntukan sekurang-kurangnya RM300,000 bagi kawasan dilanda banjir.

Katanya, peruntukan itu bagi membolehkan bantuan segera disalurkan ke kawasan masing-masing.

“Saya juga ingin mengucapkan terima kasih kepada Perdana Menteri, Datuk Seri Anwar Ibrahim yang meluluskan segera peruntukan RM50 juta kepada Johor.

“Tetapi, saya cadangkan ia dinaikkan kepada RM100 juta kerana keadaan banjir pada kali ini amat teruk,” katanya seperti dilapor Berita Harian, hari ini.

Beliau berkata demikian ketika membahaskan Rang Undang-Undang (RUU) Perbekalan 2023 di Dewan Rakyat.

Setakat ini, terdapat terdapat seramai 50,499 mangsa yang ditempatkan di 311 pusat pemindahan sementara (PPS) di seluruh Johor.

Jumlah itu menunjukkan peningkatan berbanding seramai 46,916 mangsa daripada 13,511 keluarga yang ditempatkan di 284 PPS sebelumnya.

Kesemua 10 daerah di negeri ini kembali terjejas akibat banjir, dengan daerah yang menempatkan paling ramai mangsa adalah Batu Pahat dengan seramai 20,767 mangsa.

Ini diikuti daerah Segamat (11,023 mangsa); Kluang (4,770 mangsa); Muar (4,625 mangsa); Tangkak (3,229 mangsa); Kota Tinggi (3,160 mangsa); Mersing (1,167 mangsa); Johor Bahru (327 mangsa); Pontian (278 mangsa) dan Kulai (64 mangsa).


PRN selesai, Islam anjur kita berlapang dada dan bersatu

BANGI, 1 Safar 1445H, Jumaat – Datuk Seri Ahmad Zahid Hamidi mengajak semua pihak mempertautkan ukhuwah dan memperkukuhkan semula perpaduan bagi membangunkan negara secara bersama.

Timbalan Perdana Menteri itu berkata, Islam menganjurkan kita untuk berlapang dan mencari damai agar kita bersatu mengerah segala kudrat dan tenaga untuk bergerak secara kolektif.

Ini katanya, bagi mewujudkan perubahan positif yang menyumbang ke arah kebaikan.

“Telah selesai Pilihan Raya Negeri (PRN) di enam negeri, kini tiba masanya untuk kita mempertautkan ukhwah (persaudaraan) dan kukuhkan perpaduan yang bertujuan untuk membangunkan negeri dan negara secara bersama,” katanya dalam kenyataan di Facebook.

Selain itu beliau berkata, kini juga masa untuk kita berganding bahu membangunkan kehidupan yang harmoni dengan semangat saling hormat menghormati.

Bahkan, mempunyai rasa empati dan menjaga hak serta keadilan agar tertegaknya sebuah negara yang stabil dan sejahtera.

“Marilah kita berdoa ke hadrat Allah agar wujudnya kesepakatan dan lahirnya kesepaduan di dalam meneguhkan perpaduan.

“Ini supaya terbinanya sebuah negara yang beroleh keberkahanNya dan Malaysia terus berada di bawah lindungan rahmatNya,” katanya.

Keputusan PRN di enam negeri pada 12 Ogos lalu menunjukkan isyarat penolakan rakyat terutama pengundi Melayu yang tidak boleh menerima blok gabungan Pakatan Harapan dan Barisan Nasional (PH-BN).

Isyarat itu jelas diterjemahkan apabila BN-UMNO hanya memperolehi 19 daripada 108 kerusi DUN yang ditandingi.


Dialog PEMBELA bersama Muhyiddin ditangguhkan

BANGI, 30 Safar 1444H, Selasa – Penganjuran siri kedua Dialog Parti Politik Melayu-Islam yang dijadualkan berlangsung malam esok (28 September) di Kelab Sultan Sulaiman, Kampung Baru, Kuala Lumpur terpaksa ditangguhkan ke tarikh lain.

Pertubuhan-Pertubuhan Pembela Islam (PEMBELA) dalam satu kenyataan berkata, siri kedua yang sepatutnya diadakan bersama Pengerusi Perikatan Nasional (PN) dan Presiden BERSATU, Tan Sri Muhyiddin Yassin tidak dapat dilangsungkan kerana beliau mempunyai komitmen lain pada tarikh yang sama.

“Dukacita dimaklumkan bahawa siri kedua Dialog Parti Politik Melayu-Islam terpaksa ditangguhkan atas sebab yang tidak dapat dielakkan. Pihak PEMBELA memohon maaf atas segala kesulitan.

“Tarikh baharu siri dialog ini akan diberitahu kemudian,” katanya.

Objektif utama penganjuran ‘Siri Dialog Parti Politik Melayu-Islam’ adalah memberi ruang kepada pimpinan pertubuhan bukan kerajaan (NGO) yang mewakili rakyat untuk melihat apakah perancangan, visi dan misi pemimpin parti-parti Melayu Islam sedia ada dalam memperjuangkan agama, bangsa serta tanah air ini.

Menerusi sesi dialog ini, peserta berpeluang bertanyakan soalan secara terus kepada panel serta menyatakan hasrat mereka kepada parti-parti Melayu-Islam yang bakal bertanding.

Terdahulu, siri pertama dialog telah selesai dilaksanakan dengan kehadiran Pengerusi PEJUANG, Tun Dr Mahathir Mohamad di Hotel Adamson, Kuala Lumpur, Ahad lalu (25 September).

“Alhamdulillah, sesi ini berjalan dengan jayanya dengan pelbagai soalan yang panas dan kritikan dari hati ke hati oleh para pimpinan aktivis NGO yang hadir hari ini,” kata Pengerusi PEMBELA, Haji Aminuddin Yahaya.

Manakala siri seterusnya bersama Presiden PAS, Tan Sri Abdul Hadi Awang dan Pengerusi Barisan Nasional (BN), Datuk Seri Dr Ahmad Zahid Hamidi sedang dimuktamadkan.


Russia setuju sambung perjanjian pelan transit Laut Hitam

ANKARA, 8 Rabiulakhir 1444H, Khamis – Russia bersetuju untuk menyambung semula perjanjian pelan transit di Laut Hitam bagi membolehkan eksport pertanian bijirin ke pasaran dunia.

Presiden Turkiye, Recep Tayyip Erdogan berkata, keputusan itu dibuat selepas Menteri Pertahanan Turkiye, Hulusi Akar menghubungi rakan sejawatnya di Russia, Shoigu dan memujuk supaya perjanjian berkenaan diteruskan semula bagi mengelak berlaku krisis makanan global.

“Hasil perbincangan berkenaan, Russia membenarkan penghantaran bijirin diteruskan semula berkuat kuasa 12 tengah hari, hari ini (3 November) dan jutaan tan bijirin hasil tanaman Ukraine akan dibenarkan melalui Laut Hitam.

“Keutamaan penghantaran bijirin dari Ukraine akan dibuat ke negara Afrika termasuk ke Somalia, Djbouti dan Sudan,”katanya.

Sabtu lalu, Russia secara tiba-tiba menghentikan peranannya dalam perjanjian Laut Hitam, bagi tempoh yang tidak ditentukan.

Tindakan berkenaan dipercayai disebabkan tindakan Ukraine yang melancarkan serangan dron ke atas negara tersebut di Crimea, minggu lalu.

Sementara itu, mengulas keputusan negaranya menarik diri daripada pelan transit Laut Hitam, Presiden Vladimir Putin menjelaskan pihaknya tidak akan menamatkan penyertaan dalam perjanjian berkenaan.

Sebaliknya, hanya menangguhkan untuk sementara waktu sahaja.

“Ukraine juga perlu memastikan tiada lagi ancaman kepada Russia terutama kepada orang awam dan kapal milik negara kami.

“Sekiranya masih ada kejadian serangan kami tidak teragak-agak untuk menamatkan terus perjanjian tersebut yang diusahakan PBB dan Turkiye,” katanya. – Agensi


Perjalanan masih panjang bina negara maju, berdaulat

1. SEMALAM negara dikejutkan dengan keputusan Mahkamah Persekutuan yang mengekalkan hukuman ke atas bekas Perdana Menteri dan menolak rayuannya. Rakyat Malaysia bercampur baur dalam menerima berita ini di antara kesyukuran oleh sebahagian dan kesedihan oleh sebahagian yang lain.

2. Apa jua keputusan, suatu yang pasti adalah keadilan di dalam kes SRC masih lagi mempunyai teka-teki yang besar dengan ramai lagi nama lain yang masih disyaki terlibat dan belum dibawa ke muka pengadilan.

3. Saya sebagai warga yang tidak mempunyai pengetahuan terperinci berkenaan kes, cuma mampu menyerahkan semua ini kepada kebijaksanaan para hakim pastinya. Untuk memberikan ulasan dirasakan tidak sesuai.

4. Kredibiliti sistem kehakiman negara pernah menjadi isu yang dibincangkan sebelum ini. Untuk mengembalikan kepercayaan rakyat terhadap sistem kehakiman negara sudah tentu rakyat menunggu apakah pula yang akan berlaku kepada senarai kes-kes rasuah dan lain-lain yang banyak itu.

5. Tetapi lebih mencabar lagi adalah kredibiliti badan lain juga sebenarnya perlu untuk dikembalikan. Kes ini dan kes-kes seumpamanya bukan hanya menjadi pengukur kepada kredibiliti badan kehakiman, tetapi juga kredibiliti menteri-menteri dan ahli politik. Begitulah juga dengan badan-badan penguatkuasa di peringkat pusat atau negeri. Bahkan keyakinan rakyat terhadap institusi-institusi Islam dalam negara juga suatu yang boleh diperdebatkan sekali.

6. Kalaulah tidak ada langkah sungguh-sungguh untuk menyemai semula kepercayaan dalam diri rakyat kepada semua badan itu, negara mungkin akan berdepan dengan keadaan yang lebih sukar.

7. Kepada rakan-rakan, tak perlulah terlalu seronok atau terlalu berduka dengan keputusan hari ini. Perjalanan masih panjang untuk membina negara yang maju, kuat dan berdaulat.

Ustaz Muhammad Fauzi Asmuni
Presiden ISMA


Kanak-kanak lelaki maut dilanggar motosikal

ALOR SETAR, 1 Syawal 1443H, Isnin – Seorang kanak-kanak lelaki berusia sembilan tahun maut selepas dilanggar motosikal ketika sedang melintas jalan di Batu 9, Kota Sarang Semut, dekat sini, hari ini.

Ketua Polis Daerah Kota Setar ACP Ahmad Shukri Mat Akhir berkata dalam kejadian kira-kira 1 tengah hari itu, mangsa Muhammad Syafiq Haikal Sahfiee yang merupakan murid Sekolah Kebangsaan Haji Hassan Itam, Simpang Empat, maut di tempat kejadian.

“Polis menerima maklumat kemalangan pada pukul 1.30 tengah hari. Hasil siasatan mendapati motosikal jenis Yamaha Y15 yang ditunggang lelaki berumur 22 tahun, sedang dalam perjalanan dari arah Kota Sarang Semut menghala ke Simpang Empat, manakala mangsa hendak melintas jalan dari arah kanan ke kiri.

“Lelaki yang bekerja sebagai pembantu kedai makan itu sedang bergerak lurus dan mangsa yang melintas jalan secara tiba-tiba, menyebabkan motosikal berkenaan tidak sempat mengelak dan berlaku pelanggaran,” katanya dalam satu kenyataan hari ini.

Ahmad Shukri berkata mayat kanak-kanak dihantar ke Hospital Sultanah Bahiyah (HSB) di sini untuk bedah siasat.

“Penunggang motosikal yang mengalami luka di bahagian badan sebelah kanan telah dibawa ke hospital yang sama untuk rawatan lanjut. Kes disiasat mengikut Seksyen 41(1) Akta Pengangkutan Jalan 1987,” katanya. – Bernama


Kabinet setuju secara prinsip 3 perkara reformasi Parlimen

PUTRAJAYA, 3 Zulkaedah 1443H, Jumaat – Jemaah Menteri pada 1 Jun telah bersetuju secara prinsip dengan tiga perkara dalam cadangan reformasi Parlimen, kata Menteri di Jabatan Perdana Menteri (Undang-Undang dan Parlimen) Datuk Seri Dr Wan Junaidi Tuanku Jaafar.

Ia melibatkan penggubalan Akta Perkhidmatan Parlimen, pindaan Akta Majlis Parlimen (Keistimewaan dan Kuasa) 1952 (Akta 347) dan draf Kod Etika Ahli-ahli Parlimen, katanya dalam satu kenyataan hari ini.

Mengenai penggubalan Akta Perkhidmatan Parlimen, Wan Junaidi berkata ia mengambil kira penubuhan Suruhanjaya Perkhidmatan Parlimen yang merupakan sebahagian daripada pengurusan Parlimen yang mempunyai kuasa autonomi untuk menentukan dasar dan tadbir urus Parlimen Malaysia.

Antara yang akan diteliti termasuklah cadangan mewujudkan Skim Perkhidmatan Parlimen, serta sumber kewangan dan bajet tahunan yang diperoleh Parlimen daripada Kumpulan Wang Disatukan yang dikawal selia oleh Suruhanjaya Parlimen sendiri selaras dengan prinsip pengasingan kuasa.

Menurut Wan Junaidi, Akta Perkhidmatan Parlimen 1963 telah dimansuhkan melalui Akta Perlembagaan (Pindaan) 1992 [Akta A837] berkuat kuasa pada 20 Nov 1993, iaitu pemansuhannya adalah bagi memenuhi keperluan ketika itu untuk membuka perkhidmatan Parlimen yang tertutup kepada perkhidmatan awam Persekutuan.

Wan Junaidi dalam pada itu berkata pindaan ke atas Akta Majlis Parlimen (Keistimewaan dan Kuasa) 1952 [Akta 347] dilihat penting supaya akta tersebut lebih relevan dan memberi impak yang sesuai dengan keadaan semasa.

Menurutnya, akta itu telah digubal pada 1952 sebagai House of Parliament (Privileges and Powers) Ordinance 1952 dan dipinda pada 1953 sebelum dikuatkuasakan tahun tersebut, manakala pada 1988, satu semakan dibuat untuk menukar Ordinan tersebut menjadi Akta 347 sekarang ini.

“Selain daripada itu tidak ada pindaan pernah dibuat semenjak 1953,” katanya.

Akta 347 itu merupakan akta berhubungan dengan kuasa dan keistimewaan Majlis Parlimen, kebebasan bercakap dan berbahas dalam prosiding Majlis itu dan perlindungan kepada orang yang diambil khidmat dalam penyiaran kertas-kertas Majlis itu.

Wan Junaidi berkata pindaan kepada akta itu akan mengandungi peruntukan larangan kepada Ahli Parlimen yang telah dituduh di mahkamah digantung daripada menghadiri aktiviti majlis.

“Ini masih diperhalusi untuk menyesuaikan dengan perkembangan dan peraturan Dewan Rakyat sedia ada,” katanya.

Wan Junaidi berkata beliau mencadangkan agar satu Kod Etika Ahli-ahli Parlimen disediakan, yang berbeza daripada apa yang diperuntukkan dalam Peraturan-Peraturan Majlis Parlimen.

Kod etika itu, katanya akan menggariskan tatatertib yang lebih terperinci berhubung sikap Ahli Parlimen semasa di dalam dan di luar dewan sebagaimana yang dilaksanakan di beberapa negara lain.

“Cadangan untuk memperkenalkan Kod Etika ini adalah selaras dengan apa yang dilaksanakan di negara lain termasuk India dan New Zealand,” katanya.

Lanjutan daripada keputusan Jemaah Menteri itu, Wan Junaidi berkata beliau telah memohon Yang Dipertua Dewan Negara dan Dewan Rakyat untuk mengadakan persidangan jawatankuasa yang dipengerusikan mereka supaya memutuskan rangka kerja serta libat urus dengan pemegang taruh berhubung undang-undang terlibat. – Bernama


Bukit Melaka: Contohi perjuangan Turki tukar fungsi Hagia Sophia

BANGI, 22 Zulhijjah 1441H, Rabu – Tindakan Perbadanan Muzium Melaka (PERZIM), yang bercadang menukar nama Bukit St Paul kepada nama lamanya, Bukit Melaka adalah wajar.

Ketua Angkatan Pemuda Pemudi Parti BERJASA, Hazwan Mohamad menganggap perkara itu menyerupai ketegasan kerajaan Turki di bawah pimpinan Recep Tayyip Erdoğan – yang berkeras dengan agendanya untuk mengembalikan semula Hagia Sophia, meskipun berhadapan dengan kecaman daripada pelbagai pertubuhan antarabangsa.

“Itu beza bila kita ada pemimpin yang berjiwa besar. Yang sedar betapa tanah yang dipijak serta langit yang dijunjung punyai identiti watannya yang tersendiri.

“Bahkan bukan sahaja sedar hakikat itu, malah sanggup memperjuangkan apa yang sudah hilang kini. Semoga Allah menunjukkan jalan buat rakyat Malaysia untuk mengangkat pemimpin yang berjiwa besar,” katanya dalam satu kenyataan.

Sebelum ini, PERZIM bercadang menukar nama Bukit St Paul kepada nama lamanya, Bukit Melaka.

Pengurus Besarnya, Mohd Nasruddin Rahman berkata, usul berkenaan dibuat bagi mengembalikan nilai sejarah bukit berkenaan yang pada awalnya milik kerajaan Kesultanan Melayu Melaka.

Tidak berpuas hati dengan cadangan itu, MCA Kota Melaka bertindak membantah sebarang percubaan untuk menukar nama Bukit St Paul kepada Bukit Melaka.

Naib pengerusinya, Datuk Ronald Gan berkata, Bukit St Paul harus kekal seperti yang telah diketahui selama ini.


Tiga maut, 10 cedera silinder gas meletup

NUR SULTAN, 12 Rabiulakhir 1443H, Rabu – Sekurang-kurangnya tiga maut manakala 10 lagi cedera dan dikejarkan ke hospital selepas silinder gas meletup di bangunan kediaman di utara Kazakhtan, hari ini.

Menurut kenyataan Perkhidmatan Kecemasan negara Asia Barat, tiga mayat ditemui di lokasi kejadian.

Bangunan kediaman tiga tingkat itu terletak di Kampung Shortandi, berhampiran ibu negara, Nur-Sultan.

Perkhidmatan Kecemasan memaklumkan, kebakaran berjaya dipadamkan selepas dua jam.

Letupan gas dan kebakaran rumah adalah perkara biasa di Kazakhstan, selain pengkritik menuduh kerajaan di negara bekas Soviet yang kaya dengan hasil minyak itu gagal menyediakan infrastruktur berkualiti.

Tiga tahun lalu, lima remaja perempuan terkorban dalam kebakaran sebuah rumah di pedalaman Nur-Sultan sehingga mencetuskan huru-hara. – Agensi


Kes Muhyiddin pendakwaan terpilih, bukan seperti Najib

BANGI, 18 Syaaban 1444H, Sabtu – Ketua Armada Bersatu Malaysia, Wan Ahmad Fayhsal Wan Ahmad Kamal menegaskan bahawa kes membabitkan Presidennya, Tan Sri Muhyiddin Yassin ketika ini bersifat pendakwaan terpilih.

Justeru, beliau mengingatkan perwakilan parti dan rakyat bahawa kes pendakwaan Muhyiddin jauh berbeza dengan kes bekas Perdana Menteri, Datuk Seri Najib Razak.

Beliau berkata, kes Pengerusi Perikatan Nasional (PN) itu tidak sama dengan skandal kewangan terbesar dunia iaitu 1Malaysia Development Berhad (1MDB).

“Saya ingin ingatkan bahawa Tan Sri Muhyiddin bukan seperti Datuk Seri Najib, jauh sekali terlibat dalam skandal kewangan terbesar di dunia seperti 1Malaysia Development Berhad (1MDB).

“Orang Melayu lebih pandai menilai mata dan permata dan mana yang kaca,” katanya.

Wan Ahmad Fayhsal mendakwa, pendakwaan ke atas Muhyiddin dilakukan kerana ketakutan melampau terhadap pengaruh Bersatu dalam politik Melayu.

Pada masa sama, beliau yakin Muhyiddin adalah individu yang kuat semangat dan tidak mudah mengalah.

“Sama-sama kita doakan agar presiden kita dikurniakan kekuatan dalam tempuhi ujian yang dihadapi.

“Kita akan pertahankan Tan Sri Muhyiddin Yassin kekal mengemudi Bersatu. Kita akan lawan Anwar Ibrahim dan kerajaan yang ada pada hari ini,” katanya.

Semalam, Muhyiddin didakwa di Mahkamah Sesyen Kuala Lumpur atas enam pertuduhan membabitkan empat dakwaan menggunakan kedudukan mendapatkan rasuah RM232.5 juta dan dua kesalahan pengubahan wang haram membabitkan RM195 juta.

Bagaimanapun, Muhyiddin mengaku tidak bersalah dan dibenarkan ikat jamin sebanyak RM2 juta.


Dr Noor Hisham dipilih sebagai penerima anugerah PRCA Malaysia

KUALA LUMPUR, 13 Jamadilawal 1443H, Sabtu – Ketua Pengarah Kesihatan Tan Sri Dr Noor Hisham Abdullah dipilih sebagai penerima Anugerah Kepimpinan Persatuan Perhubungan Awam dan Komunikasi (PRCA) Malaysia tahun ini atas kepimpinan beliau dan kerja keras pasukannya dalam mengekang COVID-19 secara berkesan di negara ini.

Menurut PRCA Malaysia dalam satu kenyataan, anugerah itu mengiktiraf dan memberi penghormatan peranan proaktif beliau dan dapat menjadi contoh dalam komunikasi COVID-19.

Presiden PRCA Malaysia Andy See berkata Dr Noor Hisham dengan nada tenangnya, sentiasa memastikan orang ramai maklum perkembangan terkini, memberikan temu bual dan waktu kerja yang panjang mencerminkan dedikasi, komitmen, pengorbanan dan daya tahan untuk memberikan perkhidmatan terbaik untuk rakyat dan negara dalam menghadapi pandemik.

“Atas semua pencapaiannya sebagai antara personaliti utama dalam mengemudi negara, berkomunikasi dengan orang ramai tepat pada masanya dan berkesan, mempertahankan negara dalam menghadapi pandemik COVID-19, PRCA Malaysia dengan bangganya memilih Tan Sri (Dr Noor Hisham) sebagai penerima Anugerah Kepimpinan PRCA Malaysia 2021,” katanya dalam kenyataan itu.

Tahun ini PRCA Malaysia mengiktiraf dedikasi petugas barisan hadapan dalam meneruskan tugas, masa dan tenaga mereka untuk membendung pandemik ini dan sebagai tanda penghargaan, Anugerah PR Malaysia (MPRA) menyumbang lapan hidangan makan malam yang dihantar kepada 30 petugas barisan hadapan sebagai tanda sokongan kepada komitmen dan usaha mereka yang tidak berbelah bahagi dalam menguruskan COVID-19.

Selepas hampir dua tahun tidak diadakan akibat pandemik COVID-19, MPRA 2021 muncul semula dengan menampilkan barisan yang lebih besar dengan lebih banyak kategori penyertaan, panel penilai yang diperluas serta integrasi yang lebih kukuh dengan perniagaan terkemuka melalui pakej penajaan yang menarik.

PRCA Malaysia ditubuhkan pada 1999 sebagai persatuan rasmi perunding daripada firma pakar perhubungan awam dan komunikasi serta profesional dalaman di Malaysia. – Bernama


Bina platform khas untuk anak muda minat motor: BERJASA

BANGI, 18 Zulhijjah 1443H, Isnin – Parti BERJASA mencadangkan supaya satu platform khas dibina untuk golongan muda yang meminati dunia permotoran supaya lebih banyak potensi besar dapat digilap kelak.

Cadangan itu disuarakan Ketua Pemuda BERJASA, Ustaz Fahmi Bazlan susulan kejadian kemalangan maut membabitkan penunggang motosikal di Georgetown, Pulau Pinang baru-baru ini.

Beliau berkata, sebelum ini sudah banyak cadangan untuk membuka ruang litar permotoran yang lebih meluas untuk anak muda, namun malangnya kementerian terlibat hanya bersikap acuh tidak acuh terhadap solusi itu.

“Saya kembali menggesa Kementerian Belia dan Sukan (KBS), YB Faizal Azumu untuk bertanggungjawab terhadap isu ini dengan memberi ruang yang lebih besar buat anak muda untuk beraksi di litar sebenar.

“Kita mempunyai ramai pelumba motosikal negara yang sangat berpotensi tinggi untuk pergi lebih jauh seperti Hafizh Syahrin, Adam Norrodin, Khairul Idham Pawi, Zulfahmi Khairuddin dan banyak lagi,” katanya dalam kenyataan, hari ini.

Beliau berkata, banyak inisiatif yang boleh dibangunkan menerusi solusi itu seperti projek pelapisan pelumba atau kru serta program perlumbaan mingguan di litar.

Terdahulu, empat maut manakala tiga lagi cedera parah selepas motosikal yang ditunggang mereka terlibat dalam kemalangan membabitkan beberapa kenderaan termasuk kereta di Lebuhraya Tun Dr Lim Chong Eu, Georgetown awal pagi semalam.

Tiga daripada mangsa maut di lokasi kejadian manakala seorang lagi meninggal dunia ketika menerima rawatan di Hospital Pulau Pinang.

Polis tidak menolak kemungkinan kemalangan itu mempunyai kaitan dengan aktiviti lumba haram.

Mengulas mengenai kejadian itu, Fahmi turut mengucapkan takziah kepada keluarga mangsa kemalangan terbabit dan meminta individu lain yang terlibat dalam kegiatan berkenaan untuk mengambil pengajaran.

“Aktiviti lumba haram hanyalah membahayakan nyawa sendiri dan pengguna jalan raya lain.

“Saya juga ingin menjemput ‘ikon permotoran’ Haqiem Stopa yang diangkat oleh YB Wan Ahmad Fayhsal untuk berbincang dengan saya permasalahan sebenar aktiviti ini.

“Saya sedia berganding bahu demi pembangunan anak muda Malaysia ke arah yang lebih terjamin,” katanya.


Kertas Pandora: PDRM terima 4 laporan

KUALA LUMPUR, 9 Rabiulawal 1443H, Sabtu – Polis menerima empat laporan berkaitan pendedahan Kertas Pandora, dengan dua kertas siasatan dibuka berhubung perkara itu, kata Pengarah Jabatan Siasatan Jenayah Bukit Aman Datuk Seri Abd Jalil Hassan.

Beliau berkata satu daripada kertas siasatan itu dirujuk kepada Bank Negara Malaysia (BNM) pada 14 Okt manakala satu lagi akan dirujuk kepada BNM pada Isnin (18 Okt) untuk siasatan lanjut.

“Polis turut melakukan rakaman percakapan pengadu,” katanya dalam kenyataan hari ini.

Abd Jalil berkata dua lagi laporan yang diterima diklasifikasi sebagai tiada tindakan lanjut kerana berkaitan aktiviti penyerahan memorandum yang menggesa siasatan dilakukan.

Kertas Pandora adalah pendedahan berkaitan dokumen sulit golongan kaya dan berpengaruh dunia yang menyembunyikan kekayaan dengan menggunakan perkhidmatan ‘offshore’ atau syarikat berpangkalan di luar negara.

Perdana Menteri Datuk Seri Ismail Sabri Yaakob hari ini berkata kerajaan menyerahkan sepenuhnya kepada pihak berkuasa untuk mengambil tindakan terhadap mana-mana pihak yang terlibat dalam pendedahan Kertas Pandora.

Pada Isnin lepas, Menteri Kewangan Tengku Datuk Seri Zafrul Tengku Abdul Aziz pula dilaporkan berkata BNM sedia bekerjasama dengan agensi penguat kuasa undang-undang untuk memantau dan menyiasat dokumen terkandung dalam Kertas Pandora yang membabitkan individu di negara ini. – Bernama


Pelawak Rizal van Geyzel ditahan bagi bantu siasatan

BANGI, 14 Zulhijjah 1443H, Khamis – Pelawak Rizal van Geyzel ditahan bagi membantu siasatan berkait tiga video yang dikatakan menyentuh sensitiviti kaum dan agama.

Peguamnya Ramkarpal Singh berkata, pengasas bersama Crackhouse Comedy Club itu akan bermalam di lokap Dang Wangi.

“Dia ditahan sekitar tengah hari tadi selepas memberi keterangan di Balai Polis Dang Wangi,” katanya seperti dipetik FMT, hari ini.

Rizal akan dibawa ke mahkamah pagi esok untuk perintah reman.

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kem ‘kluster mahkamah’ tak mungkin dipilih jadi PM

Oleh Ainul Illia Meor Suzurudin

BANGI, 8 Muharram 1443H, Selasa – Meskipun kerajaan Perikatan Nasional (PN) jatuh selepas 15 Ahli Parlimen UMNO termasuk beberapa pemimpin ‘kluster mahkamah’ menarik sokongan, namun kelompok ini bukan dari kalangan yang dipilih rakyat untuk menerajui negara.

Harapan rakyat sudah pasti bukan pemimpin yang mempunyai masalah integriti terutamanya mereka yang terpalit dengan kes-kes mahkamah yang belum diselesaikan.

Selepas peletakan jawatan Perdana Menteri Tan Sri Muhyiddin Yassin semalam, jawatan nombor satu negara itu masih menjadi teka-teki walaupun senarai nama calon setiap parti sudah tersebar.

Bercakap mengenai kemungkinan Muhyiddin dilantik semula sebagai Perdana Menteri, penganalisis politik, Dr Mazlan Ali menegaskan, keputusan itu bergantung kepada sejauh mana Ahli Parlimen Pagoh itu dapat melakukan kerjasama strategik dengan parti-parti luar daripada Perikatan Nasional (PN).

“Ini kerana Muhyiddin banyak mengkritik kumpulan yang beliau sebut sebagai kleptokrat itu merujuk kepada satu kem dalam UMNO.

“Sudah pasti 15 Ahli Parlimen UMNO ini tidak akan menyokong Muhyiddin, maka untuk dilantik semula, beliau perlu mendapatkan sokongan parti-parti lain daripada PH atau pembangkang lain,” katanya ketika dihubungi Ismaweb.net, hari ini.

Manakala di sisi Pakatan Harapan (PH) pula, pemimpin mereka iaitu Datuk Seri Anwar Ibrahim hanya mempunyai 88 sokongan.

Sementara, Parti Pejuang Tanah Air (Pejuang) tidak menyatakan sokongan dan Parti Warisan Sabah (Warisan) juga nampak tidak begitu jelas kerana Warisan yang memiliki 8 Ahli Parlimen dilihat rapat dengan Tun Dr Mahathir Mohamad, kata Dr Mazlan.

“Ada kemungkinan Anwar, sekiranya dapat melakukan perbincangan yang betul, mungkin beberapa orang daripada PKR, kumpulan Datuk Seri Mohamed Azmin Ali, atau Ahli Parlimen Kuala Langat, Dr Xavier Jayakumar, Ahli Parlimen Tebrau, Steven Choong Shiau Yoon mungkin boleh kembali kepada Anwar Ibrahim,” katanya.

Dalam pada itu, mengulas sama ada Anwar Ibrahim berpotensi dilantik sebagai PM, Dr Mazlan berkata, ia bergantung kepada sejauh mana beliau boleh membawa majoriti.

“Sekiranya dia mempunyai majoriti yang cukup, daripada segi Perlembagaan, Seri Paduka Baginda boleh mempertimbangkan Anwar Ibrahim untuk dilantik sebagai Perdana Menteri.

“Meskipun tuanku mempunyai kuasa budi bicara, kalau kita melihat amalan lepas, setakat ini, tiada masalah ketua parti yang mendapat majoriti di Dewan Rakyat akan dipilih sebagai Perdana Menteri.

“Jika dilihat dari sudut kredibiliti untuk diangkat sebagai Perdana Menteri rakyat sebenarnya melihat pemimpin daripada sudut kepimpinannya, termasuk individu yang bebas daripada sebarang rasuah dan tidak ada dalam sejarah hidupnya terlibat dengan perkara yang menjatuhkan integriti,” katanya lagi.

Beliau berkata, antara calon yang dapat dilihat ketika ini yang tidak dibabitkan dengan rasuah adalah Tengku Razaleigh Hamzah, Datuk Seri Anwar Ibrahim dan Datuk Seri Wan Azizah.

“Ini pemimpin yang tidak ada kaitan dengan rasuah sementara kebanyakan pemimpin UMNO pernah terbabit dengan isu rasuah,” katanya.


COVID-19: Kes baharu 4 digit dengan 1,240, tertinggi setakat ini

PUTRAJAYA, 9 Rabiulawal 1442H, Isnin – Tidak sampai 72 jam, Malaysia sekali lagi mencatatkan empat digit kes baharu COVID-19 dengan 1,240 kes, jumlah kes harian tertinggi yang direkodkan setakat ini.

Ketua Pengarah Kesihatan Tan Sri Dr Noor Hisham Abdullah berkata perkembangan itu menjadikan kes terkumpul positif COVID-19 di Malaysia berjumlah 27,805 kes dengan kes aktif sebanyak 9,744 kes.

Beliau berkata daripada kes baharu itu juga, Sabah kekal merekodkan jumlah kes tertinggi dengan sebanyak 927 kes atau 74.8 peratus dari jumlah kes seluruh negara.

“Jumlah kes di Sabah melonjak semula berikutan kes positif di Penjara Kepayan iaitu 439 kes, ini berikutan lebih banyak pengesanan kes secara aktif dijalankan di negeri Sabah.

“Selain itu, mobilisasi petugas kesihatan telah banyak membantu usaha saringan di lapangan dan juga rawatan perubatan,” katanya pada sidang media mengenai perkembangan COVID-19 di sini hari ini.

Selain Sabah, Dr Noor Hisham berkata sebanyak 194 kes dicatatkan di Lembah Klang dengan 120 kes daripada kluster-kluster sedia ada dan baharu.

Sebanyak 508 kes lagi atau 41 peratus adalah daripada Kluster Penjara Kepayan, Kluster Penjara Seberang Perai, Kluster Benteng LD, Kluster Penjara Tapah dan Kluster Tembok.

Beliau berkata kesemua kes tersebut terasing kerana berada dalam kawasan Perintah Kawalan Pergerakan Diperketatkan (PKPD).

Sementara itu, daripada keseluruhan kes terbaharu terdapat dua kes import yang mendapat jangkitan dari luar negara yang melibatkan bukan warga negara yang tiba dari Rusia dan Ukraine.

Selebihnya, kata beliau, adalah kes penularan COVID-19 dalam negara dengan Sabah sebanyak 927 kes, Selangor (176), Pulau Pinang (61), Negeri Sembilan (25), Wilayah Persekutuan Kuala Lumpur (17), Perak (8), Sarawak (7), Wilayah Persekutuan Labuan (5), Johor (4) , Kedah dan Terengganu masing-masing tiga kes manakala dua kes lagi daripada Melaka.

Menurut Dr Noor Hisham terdapat sebanyak 691 kes pulih COVID-19 dan dengan perkembangan itu menjadikan jumlah kumulatif kes yang telah pulih sepenuhnya adalah 17,825 atau 64.1 peratus.

“Sehingga kini, terdapat 94 kes positif COVID-19 yang sedang dirawat di Unit Rawatan Rapi (ICU), dengan 31 kes memerlukan bantuan pernafasan.

“Daripada maklumat terkini yang dilaporkan ke Crisis Preparedness and Response Centre (CPRC) Kebangsaan, dukacita dimaklumkan bahawa terdapat pertambahan tujuh kes kematian berkaitan COVID-19,” katanya. – Bernama


Ramai wanita lewat kenal pasti endometriosis

LONDON, 3 Rabiulawal 1442H, Selasa – Kajian All-Party Political Group (APPG) mendapati rata-rata wanita di United Kingdom (UK) lewat mendapatkan diagnosis – sehingga lapan tahun – untuk mengenal pasti masalah endometriosis.

Tinjauan itu dibuat ke atas lebih 10,000 wanita – yang menderita masalah endometriosis, dengan  berkongsi pengalaman mereka.

The Independent melaporkan, rata-rata wanita mengambil masa sehingga lapan tahun untuk mendapatkan diagnosis pada tahun ini, berbanding 7.5 tahun pada 2019.

Tinjauan juga mendapati 58 peratus wanita bertemu dengan doktor lebih dari 10 kali sebelum didiagnosis dan 53 peratus dimasukkan ke wad kerana bergejala sebelum diagnosis.

Endometriosis adalah keadaan di mana tisu yang sama dengan lapisan rahim (selaput rahim) mula tumbuh di tempat lain, seperti ovari dan tiub fallopian, kata Perkhidmatan Kesihatan Kebangsaan (NHS).

Penyakit endometriosis dihidapi oleh satu daripada 10 wanita di UK dan menyebabkan kesakitan yang melemahkan, haid yang sangat banyak dan kemandulan.

Untuk membantu mereka yang menderita endometriosis, APPG telah meminta pemerintah melakukan langkah-langkah sokongan – dengan mengurangkan masa diagnosis anggaran sasaran 4 tahun atau kurang pada tahun 2025, dan satu tahun atau kurang menjelang 2030.

Laporan tinjauan itu juga meminta pemerintah menyiasat perbezaan kesihatan dan menghentikan jurang etnik dan jantina dalam penyelidikan perubatan.

Pihaknya juga mengesyorkan semua negeri di UK mewujudkan kurikulum wajib yang mengajar mengenai haid di sekolah supaya golongan muda mengetahui tanda-tanda amaran dan mengetahui bila perlu mendapatkan bantuan.

Ahli Parlimen Konservatif Sir David Amess, yang mempengerusikan siasatan, mengatakan: “Penyakit endometriosis dan gejala yang dihadapi tidak boleh dipandang remeh kerana ia berkaitan dengan kitaran haid.”

Mengulas mengenai laporan itu, Ketua Pegawai Eksekutif Endometriosis UK, Emma Cox berkata: “Rata-rata ketika diagnosis tahap endometriosis kekal pada 8 tahun – amat mengejutkan, maka tindakan mesti diambil untuk merawatnya.

“Tindakan diperlukan sekarang, untuk memastikan masa depan generasi berikutnya yang menderita endometriosis tidak ‘dirampas’ daripada apa yang mereka layak nikmati,” katanya. – Agensi


Pakaian seragam pramugari kita wajar ikut British Airways

BANGI, 19 Jamadilakhir 1444H, Khamis – Wanita Ikatan Muslimin Malaysia (ISMA) menyambut baik kebebasan kod pakaian seragam baharu yang diperkenalkan British Airways kepada semua kakitangan syarikat penerbangan itu baru-baru ini.

Terdahulu, buat kali pertama dalam tempoh 20 tahun, British Airways mula memperkenalkan pakaian seragam baharu dengan menyertakan pilihan tunik dan tudung untuk kru kabin wanita sebagai pilihan pertama atau ‘airlines first’.

Dalam pengenalan pakaian seragam baharu itu, kru lelaki mempunyai pilihan memakai sut (three-piece suit) manakala wanita boleh memakai gaun, skirt atau seluar bukan sekadar jumpsuit.

Susulan kepada langkah tersebut, Ketua Wanita ISMA, Dr Suriani Sudi yakin syarikat penerbangan yang berpangkalan di London itu sudah menerima hakikat betapa majmuknya masyarakat mereka kini yang secara aktif mengambil bahagian dalam pelbagai industri perkhidmatan.

Sehubungan itu, beliau berpendapat, implementasi pilihan pakaian seragam baharu bersama tunik dan tudung untuk pramugari seharusnya menjadi ikutan syarikat penerbangan negara ini.

Ini memandangkan Islam agama Persekutuan dan muslim merupakan penduduk majoriti.

“Malu sekiranya, kerajaan tidak mampu melaksanakan dasar ini.

“Sehingga sekarang syarat untuk menjadi pramugari mestilah tidak bertudung dan perlu mematuhi etika berpakaian yang telah ditetapkan. Ini mengakibatkan sesetengah wanita muslim terpaksa membuka tudung ketika bekerja dan ada yang menarik diri daripada kerjaya ini.

“Sedangkan perkara 11 (1) Perlembagaan Persekutuan menjelaskan bahawa setiap individu berhak menganuti dan mengamalkan agamanya,” katanya dalam kenyataan, hari ini.

Berikutan itu, beliau menegaskan tindakan majikan yang meminta pekerja membuka tudung jelas tidak menghormati Perlembagaan Persekutuan.

Sedangkan katanya, manfaat pilihan uniform baharu ini bukan sahaja kepada pekerja wanita muslim tetapi kepada semua wanita untuk mempunyai pilihan mengenakan pakaian seragam yang lebih sopan dan selesa.

“Wanita ISMA komited memperjuangkan kebebasan wanita muslimah untuk mengamalkan tuntutan agama mereka terutama di tempat kerja,” katanya.


Syarikat India bekal pakaian seragam rejim Zionis nekad henti buat tempahan

NEW DELHI, 7 Rabiulakhir 1445H, Ahad – Sebuah pengeluar pakaian India yang membekalkan puluhan ribu pakaian seragam kepada pasukan tentera negara haram Israel membuat keputusan untuk tidak meneruskan tempahan berikutan tindakan kejam ke atas orang awam di Gaza.

Maryan Apparel Private Limited yang beroperasi di wilayah Kannur, Kerala, di selatan India telah membekal pakaian seragam kepada pasukan itu sejak 2015.

Ia mengambil keputusan memutuskan hubungan dengan pelanggan tersebut, minggu ini.

“Tindakan kejam dan membunuh rakyat yang tidak bersalah di Gaza adalah punca kami membuat keputusan untuk memutuskan hubungan dengan pelanggan ini,” kata Pengarahnya, Thomas Olickal.

Maryan Apparel, yang mempunyai 1,500 pekerja adalah pakar dalam menyediakan fabrik kalis api untuk pasukan seragam, pekerja-pekerja di kilang penapisan petroleum, pakaian untuk pasukan doktor dan jururawat.

Antara pelanggannya ialah anggota bomba dan hospital di Arab Saudi, penguatkuasa undang-undang di Qatar dan syarikat keselamatan di Amerika Syarikat (AS) dan United Kingdom (UK).

Syarikat tersebut juga turut membekalkan kepada rakyat negara haram dengan kira-kira 100,000 pakaian seragam setahun.

Komitmen untuk menghentikan tempahan berkenaan bakal memberi tamparan kepada operasi rejim pengganas itu.

“Saya tidak dapat melihat gambar kanak-kanak dan wanita yang menangis kesakitan dan tanpa ubat dan makanan,” katanya.

Sehingga kini kira-kira 4,400 rakyat Palestin menjadi sasaran sejak 7 Oktober, apabila Tel Aviv memulakan pengeboman ke atas kawasan yang padat penduduk itu.

Lebih zalim apabila rejim tersebut telah memutuskan bekalan elektrik, air, makanan, bahan api dan ubat-ubatan ke Gaza, selain memperhebat sekatan ke atas kawasan yang menempatkan 2.3 juta penduduk. – Agensi